Timoteo II 3 NA-TWI - Amanehunu wɔ hɔ - Kae saa asɛm yi. - Bible Gateway\nTimoteo II 3\nTimoteo II 2Timoteo II 4\nTimoteo II 3 Nkwa Asem (NA-TWI)\n3 Kae saa asɛm yi. Nna a edi akyiri no mu mmere no mu bɛyɛ den. 2 Nnipa bi bɛyɛ pɛsɛmenkominya, aniberefo, ahohiahiafo ne ahantanfo; wɔbɛyɛ abususɛmkafo, asoɔdenfo wɔ wɔn awofo so; wɔbɛyɛ bonniayɛ na wɔrempɛ nyamesom nso; 3 wɔbɛyɛ atirimmɔdenfo, wɔrenhu mmɔbɔ, wɔbɛyɛ nnipa dinsɛefo basabasa ne abufuwpɛfo, wɔbɛtan wɔn afɛfo a wɔyɛ nnipa pa no, 4 wɔbɛyɛ afatwafo, aniɔdenfo, wɔn a wɔhoran; wɔbɛpɛ anikade sen sɛ wɔdɔ Onyankopɔn. 5 Wɔbɛyɛ aniani asomfo a wɔbɛpo tumi a ɛwɔ ɔsom no mu no. Twe wo ho fi saa nnipa no ho.\n6 Wɔn mu bi kɔ afi mu kɔhyɛ mmea a wɔn bɔne ama wodi fɔ na akɔnnɔ ahorow bebree hyɛ wɔn so no so; 7 saa mmea no yɛ nnipa a wɔpɛ sɛ wosua biribi nanso wonhu nokware no akyi kwan. 8 Sɛnea Yane ne Yambre ne Mose dii asi no saa ara nso na saa nnipa yi ne nokware di asi, nnipa a wɔn adwene asɛe na wɔnka hwee wɔ gyidi mu.\n9 Wonnya nkɔso biara efisɛ, obiara behu nkwasea a wɔyɛ te sɛ Yane ne Yambre ara pɛ.\n10 Na wo de, woadi me nkyerɛkyerɛ, me suban ne me botae so. Woahu gyidi a mewɔ ne me boasetɔ, me dɔ, 11 taa a wɔtaa me ne m’amanehunu nyinaa. Wunim nsɛm a ɛtotoo me wɔ Antiokia, Ikoniom ne Listra, ne ɔtaa dennen a mitumi gyinaa ano no. Nanso Awurade yii me fii ne nyinaa mu. 12 Wɔn a wɔpɛ sɛ wɔne Kristo Yesu bom wɔ wɔn abrabɔ mu no, wɔbɛtaa wɔn; 13 nanso nnipa bɔne bɛkɔ so asɛe daa na wɔadaadaa afoforo ne wɔn ankasa wɔn ho.\n14 Nanso, wo de, kɔ so tena ase nokware mu sɛnea wɔkyerɛ wo no, na gye di yiye. Wunim wɔn a na w’akyerɛkyerɛfo no yɛ, 15 na wokae nso sɛ, efi wo mmofraase, woahu Kyerɛwsɛm no a etumi ma wo nyansa a, ɛnam gyidi a wowɔ wɔ Kristo Yesu mu no, kyerɛ wo nkwagye kwan no. 16 Kyerɛwsɛm nyinaa fi Onyankopɔn adwenemhyɛ so na eye ma nokwarekyerɛ, bɔne ho animka, mfomso soteɛ, na ɛkyerɛ asetena pa ho akwan 17 sɛnea ɛbɛyɛ a, obi a ɔsom Onyankopɔn bɛyɛ pɛ na watumi adi dwuma pa.


Petro II 2 NA-TWI - Atoro adiyifo - Atoro adiyifo kɔɔ - Bible Gateway\nPetro II 2\nPetro II 1Petro II 3\nPetro II 2 Nkwa Asem (NA-TWI)\n2 Atoro adiyifo kɔɔ tetefo no mu, na saa ara nso na atoro adiyifo bɛba mo mu ara ne no. Wɔbɛkyerɛ nkyerɛkyerɛ bɔne a nokware nni mu na wɔapa Owura a ogyee wɔn no, na ɛnam so ama ɔsɛe aba wɔn so prɛko pɛ. 2 Nnipa bebree bɛfa akwammɔne so na esiane nea wɔyɛ no nti, nnipa bɛkasa atia nokware kwan no.\n3 Saa atoro adiyifo yi nam wɔn sikanibere so bɛto anansesɛm akyerɛ mo de apɛ mo ho mfaso.Wɔn temmufo siesiee ne ho akyɛ na saa ara nso na wɔn sɛefo no nso asɔre agyina. 4 Onyankopɔn amfa abɔfo a wɔyɛɛ bɔne no ho ankyɛ wɔn. Ɔtow wɔn guu asaman sum mu baabi guu wɔn nkɔnsɔnkɔsɔn, na ɛhɔ na wɔretwɛn Atemmu da no. 5 Onyankopɔn amma tete wiase no amfa ne ho anni. Ɔmaa nsuyiri baa wɔn a wɔannye asɛm no anni no so. Wɔn a ogyee wɔn nkwa no ne Noa a ɔkaa trenee ho asɛm no ne nnipa baasɔn bi. 6 Onyankopɔn buu Sodom ne Gomora fɔ de ogya sɛee wɔn, de bɔɔ wɔn a wonnye Onyankopɔn nni no kɔkɔ.\n7 Ogyee Lot a ɔyɛ ɔtreneeni no fii nnipa nnebɔneyɛfo nsam. 8 Na saa ɔtreneeni no te saa nnipa nnebɔneyɛfo no mu na afide a na saa nnipa no yɛ no adekyee ne adesae no haw no yiye. 9 Eyi kyerɛ sɛ Onyankopɔn nim ɔkwan a ɔfa so gye n’akyidifo fi ɔhaw mu, ɛnna onim ɔkwan a ɔfa so kora nnipa nnebɔneyɛfo, twe wɔn aso de twɛn Atemmu da no 10 ne titiriw no, wɔn a wodi wɔn honam akɔnnɔ akyi na wɔpa Onyankopɔn tumi no. Saa atoro akyerɛkyerɛfo yi wɔ akokoduru na wommu anuonyamfo a wɔwɔ soro no, efisɛ, wɔtew wɔn atua. 11 Na abɔfo a wɔwɔ ahoɔden ne tumi sen saa atoro akyerɛkyerɛfo yi mpo nkasa wɔn kasa bɔne wɔ Awurade anim.\n12 Nanso saa nnipa yi fi wɔn adwene a wonni mu te sɛ nkekaboa a wɔawo wɔn sɛ wɔnkyere wɔn nkum wɔn no gu nneɛma a wɔntee ase no ho fi. Wɔbɛsɛe wɔn sɛ nkekaboa.\n13 Ɔhaw a wɔma ɛbae no, wobetua wɔn so ka. Nea wɔn ani gye ho ne sɛ wɔbɛyɛ biribiara awia ketee a ebeye ama wɔn honam akɔnnɔ. Sɛ wɔne mo to nsa didi a, egu wɔn anim ase. Efisɛ, saa bere no na wɔka nnaadaasɛm. 14 Wɔnhwehwɛ hwee sɛ mmea aguamanfo efisɛ, wɔpɛ sɛ daa wɔyɛ bɔne. Wɔdaadaa nnipa a wɔyɛ mmerɛw kɔ bɔne mu. Wɔayɛn wɔn koma ama anibere. Wɔwɔ Onyankopɔn nnome ase. 15 Wɔaman afi ɔkwan tee no so enti wɔayera. Wɔafa ɔkwan a Beor ba Bileam a ne sika a onya ɔde yɛ bɔne no kɔfaa so no so. 16 Eyi ma wɔkaa n’anim wɔ ne bɔne no ho. N’afurum de onipa nne kasae de siw odiyifo no abɔdamsɛm no ho kwan.\n17 Saa nnipa yi te sɛ asuti a awew anaasɛ omununkum a mframa bɔ no. Onyankopɔn de wɔn asie esum kabii mu wɔ baabi. 18 Wɔka ahantansɛm ne nkwaseasɛm na wɔnam wɔn honam akɔnnɔsɛm so twetwe wɔn a wɔpɛ sɛ woguan fi wɔn a wɔte bɔne mu no ho no.\n19 Wɔhyɛ wɔn ahofadi ho bɔ wɔ bere a wɔn ankasa wɔyɛ bɔne nkoa efisɛ, onipa yɛ akoa ma biribiara a edi ne so no. 20 Na sɛ onipa sua yɛn Awurade ne yɛn Agyenkwa Yesu Kristo ho nsɛm, na ɔnam so guan fi wiase yi mu akwammɔne so, na akyiri yi ɔkɔ bɔne mu bio ma ɔdan bɔne akoa a, ɛnne ɛyɛ hu sen ne kan no. 21 Sɛ wonnim Kristo koraa a, anka eye ma wɔn sen sɛ wobesua ne ho nsɛm na afei wɔbɛdan wɔn akyi akyerɛ mmara kronkron a wɔde maa wɔn no. 22 Nea ɛbaa wɔn so no kyerɛ sɛ, saa bɛ yi yɛ nokware. “Ɔkraman san kɔtaforo ne fe ɛnna ɔprako a wɔaguare no no nso kɔyantam wɔ atɛkyɛ mu.”


Isaiah 48 NIV – Yesaia 48 ASCB | Biblica\nIsaiah 48 NIV – Yesaia 48 ASCB\n1“Montie yei, Ao, Yakob fiefoɔ\nmo a wɔde Israel din frɛ mo,\nna moyɛ Yuda asefoɔ,\nmo a mobɔ Awurade din ka ntam,\nna mofrɛ Israel Onyankopɔn,\nnanso ɛnyɛ nokorɛ anaa tenenee mu;\n2mo a mofrɛ mo ho kuro kronkron no mma\nna mode mo ho to Israel Onyankopɔn so.\nAsafo Awurade ne ne din.\n3Nneɛma a atwam no medii ɛkan kaeɛ,\nmebɔɔ nkaeɛ, na medaa no adi;\nafei mpofirim mekekaa me ho na ɛbaa mu.\n4Na menim sɛdeɛ moyɛ asoɔden.\nMo kɔn ho ntini yɛ dadeɛ\nna mo moma yɛ kɔbere mfrafraeɛ.\n5Enti, mekaa saa nneɛma yi kyerɛɛ mo dadaada.\nAnsa na ɛrebɛsisi no mebɔɔ mo nkaeɛ\nsɛdeɛ morentumi nka sɛ,\n‘Mʼahoni na ɔyɛeɛ:\nme dua nsɛsodeɛ ne me dadeɛ nyame na ɔhyɛeɛ.’\n6Moate yeinom nyinaa; moahunu ne nyinaa.\nMorennye nto mu anaa?\n“Ɛfiri saa ɛberɛ yi de rekorɔ mɛka nneɛma foforɔ akyerɛ mo,\nnneɛma a ahinta a monnim.\n7Afei na ɛreba koraa, ɛnkyɛreɛ;\nɛbɛsi ɛnnɛ no, na anka montee ho hwee da.\nEnti morentumi nka sɛ,\n‘Aane na menim dada!’\n8Wonteeɛ, na wontee aseɛ;\nɛfiri tete nyinaa wʼaso asi.\nNa menim sɛ woyɛ ɔfatwafoɔ;\nwɔfrɛɛ wo otuatefoɔ firi yafunu mu.\n9Medin enti metwentwɛne mʼabufuo so;\nmʼayɛyie enti meyi firii wo so,\nsɛdeɛ mentwa wo ntwene.\n10Hwɛ, mahoa mo ho, nanso ɛnyɛ sɛdeɛ wɔhoa dwetɛ ho;\nmmom, masɔ wo mahwɛ wɔ amanehunu fononoo mu.\n11Me enti, me enti, na meyɛ yei.\nAdɛn enti na ɛsɛ sɛ mema ho kwan na wɔsɛe me din?\nMemma obi nnye mʼanimuonyam.”\n12“Tie me, Ao, Yakob,\nIsrael a mafrɛ no;\nMe ne no;\nMe ne Ahyɛaseɛ ne Awieeɛ.\n13Me ara me nsa na ɛtoo asase fapem,\nna me nsa na ɛtrɛɛ ɔsorosoro mu;\nsɛ mefrɛ wɔn a,\nwɔn nyinaa bɔ mu sɔre.\n14“Mo nyinaa mommɔ mu mmra mmɛtie:\nahoni no mu deɛ ɔwɔ he na waka saa nneɛma yi dada?\nAwurade ɔboafoɔ a wapa no\nbɛma nʼatirimpɔ a ɛtia Babilonia aba mu;\nne basa bɛtia Babiloniafoɔ.\n15Me, me na makasa;\naane, mafrɛ no.\nMede no bɛba,\nna ɔbɛwie nʼadwuma nkonimdie so.\n16“Montwe mmɛn me na montie yei:\n“Ɛfiri nkaebɔ a ɛdi ɛkan no, menkasaa kɔkoam;\nɛberɛ biara a ɛbɛsi no, na mewɔ hɔ.”\nNa afei Asafo Awurade\nde ne Honhom asoma me.\n17Yei ne deɛ Awurade seɛ,\nmo gyefoɔ, Israel Kronkronni no:\n“Mene Awurade mo Onyankopɔn,\ndeɛ ɔkyerɛ mo deɛ ɛyɛ ma mo,\nna ɔkyerɛ mo ɛkwan a ɛsɛ sɛ mofa soɔ.\n18Sɛ modii mʼahyɛdeɛ so a,\nanka mo asomdwoeɛ ayɛ sɛ asubɔnten,\nna mo tenenee ayɛ sɛ ɛpo asorɔkye.\n19Anka mo asefoɔ ayɛ sɛ anwea,\nna mo mma ayɛ sɛ nʼaboseaa a wɔntumi nkane;\nwɔn din rempepa da.\nWɔrensɛe mfiri mʼanim.”\nmonnwane mfiri Babiloniafoɔ nkyɛn!\nMomfa osebɔ nteam mmɔ nkaeɛ\nna mo mpae mu nka yei.\nMomfa nkɔ nsase ano;\nmonka sɛ, “Awurade abɛgye ne ɔsomfoɔ Yakob.”\n21Osukɔm anne wɔn ɛberɛ a ɔdii wɔn anim, wɔ anweatam ahodoɔ so no,\nɔmaa nsuo firi ɔbotan mu ba maa wɔn;\nɔpaee ɔbotan no mu, maa nsuo tue firii mu.\n22“Asomdwoeɛ nni hɔ mma amumuyɛfoɔ.” Sei na Awurade seɛ.\nASCB : Yesaia 48


Romafo 4 - Nkwa Asem (NA-TWI) | Biblica\nRomafo 4 - Nkwa Asem (NA-TWI)\n1Dɛn na yɛbɛka afa yɛn agya Abraham ho? Osuahu bɛn na onyae? 2 Sɛ ɔnam nneɛma a ɔyɛe so nyaa Onyankopɔn anim anuonyam a, anka ɔwɔ biribi a ɔde bɛhoahoa ne ho. Nanso ɔrentumi nhoahoa ne ho Onyankopɔn anim. 3 Kyerɛwsɛm no kyerɛ yɛn sɛ, “Abraham gyee Onyankopɔn dii; na ɛno so na ɛnam maa Onyankopɔn gyee no sɛ ɔtreneeni no.”\n4 Onipa a ɔyɛ adwuma no fata n’akatua; ɛnsɛ sɛ wobu n’akatua no sɛ akyɛde na mmom ɛyɛ biribi a wayɛ ho adwuma anya. 5 Nanso onipa a ɔwɔ gyidi na ɔnyɛ nnwuma, na ogye Onyankopɔn di, bu wɔn a wodi fɔ bem no, ne gyidi na Onyankopɔn gyina so hwɛ ho ma ɔfata n’anim.\n6 Sɛ Dawid kaa onipa bi a Onyankopɔn agye no sɛ ɔtreneeni a nnwuma nka ho a, na ɔkyerɛ sɛ,\n7 “Nhyira nka wɔn a wɔde wɔn bɔne akyɛ wɔn, na wɔn na wɔakata wɔn bɔne so. 8 Nhyira nka onipa a Awurade nkae ne bɔne!”\n9 Saa anigye a Dawid ka ho asɛm no wɔ hɔ ma twetiatwafo nko anaa? Dabi. Ɛwɔ hɔ ma wɔn nso a wontwaa twetia no. Efisɛ, yɛakan afi Kyerɛwsɛm no mu se, “Abraham gyee Onyankopɔn dii, na esiane ne gyidi nti, Onyankopɔn gyee no sɛ ɔtreneeni.”\n10 Bere bɛn na saa asɛm yi sii? Esii ansa na wɔretwa Abraham twetia anaa Abraham twetiatwa no akyi na esii? Esii ansa, na ɛnyɛ twetiatwa no akyi na esii.\n11 Akyiri yi na wotwaa no twetia na ne twetiatwa no yɛ nsɛnkyerɛnne a ɛkyerɛ sɛ, na Onyankopɔn agye no sɛ ɔtreneeni ansa na wɔretwa no twetia. Enti Abraham yɛ Honhom mu agya ma wɔn a wogye Onyankopɔn di nyinaa na wagye wɔn sɛ atreneefo a nso wontwaa wɔn twetia. 12 Afei, ɔsan yɛ twetiatwafo no agya a ɛnyɛ sɛ wɔatwitwa twetia kɛkɛ na mmom, wɔn nyinaa tenaa gyidi mu wɔ wɔn abrabɔ mu sɛ wɔn agya Abraham ansa na wɔretwa no twetia no.\n13 Onyankopɔn hyɛɛ Abraham ne n’asefo bɔ sɛ ɔde wiase nyinaa bɛma wɔn. Ɛnyɛ sɛ odi a Abraham di Mmara no so nti na ɔhyɛɛ no saa bɔ no, na mmom esiane ne gyidi nti, Onyankopɔn gyee no sɛ ɔtreneeni. 14 Na sɛ nea Onyankopɔn hyɛ ho bɔ no, ɔde ma wɔn a wodi Mmara no so a, ɛnne na onipa gyidi nka hwee na Onyankopɔn bɔhyɛ no yɛ ohunu. 15 Mmara no de Onyankopɔn abufuw ba; na sɛ Mmara nni hɔ a, mmarato nni hɔ.\n16 Wɔnam gyidi so na ɛhyɛɛ saa bɔ no sɛnea ɛbɛyɛ a wɔbɛhyɛ Mmara no mu den sɛ Onyankopɔn akyɛde a ɔde maa Abraham asefo a ɛnyɛ sɛ wɔn a wodi Mmara no so nko, na mmom wɔn a wɔwɔ gyidi sɛ Abraham no, efisɛ, Abraham yɛ yɛn nyinaa honhom mu agya; 17 sɛnea Kyerɛwsɛm no ka se, “Mayɛ wo aman bebree so agya no.” Enti na bɔhyɛ no teɛ wɔ Onyankopɔn a na Abraham gye no di a, na onyan awufo ba nkwa mu, na ɔhyɛ ma nea enni hɔ ba no ani so.\n18 Abraham gye dii na onyaa anidaso bere a na anidaso nni hɔ enti ɔbɛyɛɛ “aman bebree so agya”, sɛnea Kyerɛwsɛm no ka se, “W’asefo bɛdɔɔso no” no. 19 Na ɔreyɛ adi mfe ɔha a ɔdwene ne nipadua a ɛreyɛ awu anaa Sara a na ontumi nwo mma no ho no a, na enhinhim ne gyidi koraa.\n20 Wampa ne gyidi na wannye Onyankopɔn bɔhyɛ no ho akyinnye. Ne gyidi maa no tumi na ɔkamfoo Onyankopɔn. 21 Na ogye di yiye sɛ Onyankopɔn betumi adi ɛbɔ a wahyɛ no no so. 22 Ɛno nti na Abraham nam gyidi so maa “Onyankopɔn gyee no sɛ ɔtreneeni no.”\n23 Wɔankyerɛw nsɛm, “Wogyee no sɛ ɔtreneeni” no amma ɔno nkutoo. 24 Wɔkyerɛw maa yɛn nso a ɛsɛ sɛ wogye yɛn sɛ atreneefo a yɛwɔ gyidi wɔ nea onyanee yɛn Awurade Yesu fii awufo mu no mu nso. 25 Esiane yɛn bɔne nti, wɔde no maa yɛn sɛ ommewu na wonyanee no baa nkwa mu sɛ ommesiesie yɛne Onyankopɔn ntam.\nNA-TWI : Romafo 4


KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Fijian Finnish French Georgian German Greek Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Lithuanian Macedonian Malagasy Norwegian Oromo Polish Portuguese Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Xhosa Zulu\nMfatoho 1: Isabel * awofo abɛsra wɔn. Anwummere no, wɔne wɔn babea ne ne kunu no bɔɔ nkɔmmɔ ma wɔn nyinaa ani gyei. Ɔwofo bɛn na n’ani rennye ho sɛ ne babea bɛware ɔbarima a ɔte sɛɛ? Ɔne no di nsɛm ayamye so paa.\nMfatoho 2: Frank bo afuw. Ɔrebɛyɛ nea sɛ ne bo fuw a, ɔtaa yɛ no—ɔpaapae ne yere ani so, otutu ne nan wowɔ no, oso ne ti nhwi mu twe, anaa ɔde ne ti pempem dan.\nEBIA ɛbɛyɛ wo nwonwa sɛ wubehu sɛ mfatoho abien yi nyinaa fa awarefo biako ho.\nTe sɛ wɔn a wɔyɛ basabasa wɔ afie mu no, Frank nim sɛnea sɛ ɔwɔ nnipa mu anaa sɛ ne nsenom wɔ hɔ a, ɔyɛ n’anim sɛ “onipa pa.” Nanso sɛ ɛka Frank ne ne yere nkutoo a, odi atirimɔdensɛm ankasa.\nMmarima a wɔte sɛ Frank no mu pii nyinii wɔ afie a basabasayɛ wom mu, na sɛ wɔbɛyɛ mpanyimfo a, wosusuw sɛ asɛm biara nni wɔn nneyɛe no ho—na ɛfata mpo. Nanso biribiara nni ofie basabasayɛ ho a eye. Ɛno nti na sɛ ɔbarima bi hwe ne yere pirapira no a, ɛyɛ nnipa pii ahometew no.\nNanso ofie basabasayɛ gu so ara kɔ so ma ɛhaw adwene. Wɔ United States sɛ nhwɛso no, nhwehwɛmu bi kyerɛ sɛ wɔ dakoro mu no, na nnipa 16 frɛ telefon so simma biara de hwehwɛ mmoa wɔ ɔman no mu. Ofie basabasayɛ abu so wɔ wiase afanan nyinaa ɛmfa ho amanne, sikasɛm, ne abusua a obi fi mu. Esiane sɛ wɔnka ofie basabasayɛ pii a ɛkɔ so ho asɛm nkyerɛ polisifo nti, ɛmma yenhu akontaabu no yiye ankasa. *\nOfie basabasayɛ ho amanneɛbɔ ma nkurɔfo bisa sɛ: Dɛn nti na ɛsɛ sɛ ɔbarima di atirimɔdensɛm saa—titiriw wɔ ne yere so? So wobetumi aboa mmarima a wɔhwe wɔn yerenom no?\nYehowa Adansefo a wotintim nsɛmma nhoma yi gye di sɛ Bible mu afotu a mfaso wɔ so no betumi aboa awarefo a wɔyɛ basabasa no ma wɔasesa wɔn suban. So ɛyɛ mmerɛw sɛ wɔbɛsesa obi suban? Dabi. Nanso ebetumi ayɛ yiye? Yiw! Bible nkyerɛkyerɛ aboa nnipa pii ma wɔde ayamye ne obu asi sɛnea na wodi atirimɔdensɛm no ananmu. (Kolosefo 3:8-10) Susuw Troy ne Valerie suahu yi ho hwɛ.\nMfiase no na mo ntam te dɛn?\nValerie: Anadwo a yɛpenee so sɛ yɛbɛware no, Troy bɔɔ m’asom paa ma m’anim soasoae bɛyɛ nnawɔtwe. Ɔpaa me kyɛw paa, na ɔhyɛɛ me bɔ sɛ ɔrenyɛ saa bio da. Wɔ mfe pii a yɛde aware mu no, mate kyɛwpa yi mpɛn pii.\nTroy: Biribiara kɛkɛ tumi ma me bo fuw—te sɛ aduan a wanyɛ no ntɛm. Bere bi, mede tuo hwee Valerie. Bere foforo nso, mehwee no araa ma na misusuw sɛ wawu. Bio nso, mede sekan too yɛn babarima no menewam de hunahuna me yere.\nValerie: Daa na me yam hyehye me. Ɛtɔ da a, miguan fi fie kosi sɛ Troy bo bedwo. Ne nyinaa mu no, na ɔhwe bebrebe no nhaw me te sɛ yaw a na ɔyeyaw me no.\nTroy, so na wo bo fuw bere nyinaa?\nTroy: Yiw, efi me mmofraberem. Wɔtetee me wɔ abusua a basabasayɛ wom mu. Ná me papa hwe me maame daa wɔ me ne me nuanom anim. Otu fii fie gyaw yɛn hɔ no, me maame kɔfaa ɔbarima foforo, na na ɔno nso hwe no. Ɔtoo me ne me nuabea nyinaa mmonnaa. Eyi ma wɔde no too afiase. Nokwarem no, merentumi mfa eyi mu biara nyi me ho ano sɛ ɛno nti na meyɛ saa no.\nValerie, dɛn nti na eyi nyinaa akyi wotenaa aware no ho?\nValerie: Ná misuro. Ná meka no me tirim sɛ, ‘Anhwɛ a, ɔbɛhwehwɛ me akum me anaa m’awofo. Sɛ mebɔ atumfoɔ no amanneɛ na nneɛma gye nsam koraa ɛ?’\nBere bɛn na nneɛma fii ase sesae?\nTroy: Me yere ne Yehowa Adansefo fii ase suaa Bible. Mfiase no, na metwe nnamfo foforo a wanya no ho ninkunu, na misusuwii sɛ ɛsɛ sɛ mebɔ ne ho ban fi “sum ase kuw” yi ho. Enti meyɛɛ me yere ne Adansefo no nyinaa basabasa sen kan no mpo. Nanso dakoro, yɛn babarima, Daniel, a wadi mfe anan a na ade taa tɔ no so no kɔdaa ayaresabea bɛyɛ nnawɔtwe abiɛsa. Saa bere no, Adansefo no yɛɛ nneɛma pii maa yɛn—mpo wɔhwɛɛ yɛn babea, Desiree, a wadi mfe asia no. Ɔdansefo bi a wapɔn anadwo adwuma hwɛɛ Daniel da mũ nyinaa sɛnea ɛbɛyɛ a Valerie betumi ada kakra. Nkurɔfo yi—nkurɔfo koro yi ara a na mibu wɔn animtiaa no—ayamye a wɔdaa no adi no kaa me yiye. Mibehuu sɛnea nokware Kristosom te ankasa, enti meka kyerɛɛ Adansefo no sɛ wɔne me nsua Bible no. Yɛreyɛ adesua no, mibehuu nea ɛsɛ sɛ ɔbarima yɛ ne yere, ne nea ɛnsɛ sɛ ɔyɛ. Migyaee basabasayɛ ne subammɔne no nyinaa. Bere bi akyi no, mebɛyɛɛ Yehowa Ɔdansefo.\nBible nnyinasosɛm bɛn na ɛboaa wo ma wosesae?\nTroy: Ɛyɛ pii. Wɔ 1 Petro 3:7 no, Bible ka sɛ ɛsɛ sɛ midi me yere “ni.” Galatifo 5:23 hyɛ “odwo” ne “ahosodi” ho nkuran. Efesofo 4:31 ka sɛ “kasatia” nye. Hebrifo 4:13 ka sɛ “nneɛma nyinaa ho da hɔ” wɔ Onyankopɔn anim. Enti sɛ m’afipamfo nhu me suban a, Onyankopɔn de, ohu. Mibehui nso sɛ ɛsɛ sɛ mesesa nnipa a me ne wɔn bɔ fekuw no efisɛ “fekubɔne sɛe ɔbra pa.” (1 Korintofo 15:33) Asɛm no ne sɛ, na nnamfo a kan me ne wɔn bɔ no piapia me ma meyɛ basabasa. Na wosusuw sɛ eye sɛ ɔbarima hwe ne yere sɛnea ɛbɛyɛ a “obebu no.”\nSeesei wuhu w’aware dɛn?\nValerie: Troy bɛyɛɛ Yehowa Ɔdansefo no mfe 25 ni. Efi bere a ɔbɛyɛɛ Ɔdansefo no, ofi komam da ɔdɔ, ayamye ne tema adi kyerɛ me.\nTroy: Merentumi nsesa bɔne a meyɛɛ m’abusua no, na ɛmfata koraa sɛ me ne me yere dii nsɛm atirimɔden so saa. Nanso mehwɛ kwan sɛ nkɔmhyɛ a ɛwɔ Yesaia 65:17 no bɛbam, bere a yɛn werɛ befi nneɛma bɔne a ɛkɔɔ so wɔ yɛn asetenam no koraa.\nAfotu bɛn na mo baanu nyinaa de bɛma mmusua a wohyia abusua mu basabasayɛ no?\nTroy: Sɛ wohwe w’abusuafo anaa woyeyaw wɔn a, hu sɛ wuhia mmoa, na hwehwɛ no ntɛm. Mmoa pii wɔ hɔ ma wo. Me fam no, Yehowa Adansefo a wɔne me suaa Bible no boaa me ma midii me subammɔne a na ɛma meyɛ basabasa no so.\nValerie: Mpere wo ho mfa wo tebea no ntoto obiara de ho na nni nnipa a wosusuw sɛ wonim nea eye ma wo no afotu akyi. Ɛwom sɛ ɛnyɛ obiara na nneɛma bɛkɔ akowie sɛɛ de, nanso ɛyɛ me anigye sɛ mannyae aware, efisɛ seesei yɛn aware asɔ.\nOFIE BASABASAYƐ A ƐBƐBA AWIEI\nBible adesua aboa mmarima pii ma wɔayɛ nsakrae a ehia\nBible ka sɛ: “Kyerɛwnsɛm no nyinaa fi Onyankopɔn honhom mu, na eye ma ɔkyerɛkyerɛ, ntɛnyi, nneɛma ateɛteɛ.” (2 Timoteo 3:16) Sɛnea Troy a yɛaka n’asɛm yi yɛe no, awarefo a wɔyɛ basabasa pii de Bible mu afotu ayɛ adwuma na ama wɔatumi asesa sɛnea na wosusuw nneɛma ho ne wɔn suban.\nWobɛpɛ sɛ wuhu pii fa sɛnea Bible no betumi aboa w’abusua? Sɛ wopɛ nsɛm pii a, hwehwɛ Yehowa Adansefo a wɔwɔ baabi a wote no, anaa kɔ Intanɛt so wɔ www.jw.org.\n^ nky. 3 Wɔasesa edin no bi.\n^ nky. 8 Yegye tom sɛ mmarima pii nso hu amane wɔ mmea nsam. Nanso amanneɛbɔ kyerɛ sɛ, mmarima na wɔtaa di ofie basabasayɛ ho fɔ.\nDƐN NTI NA WƆTENA HO?\nDɛn nti na mmea awarefo binom kɔ so ne wɔn ahokafo a wɔyɛ wɔn basabasa tena? Nea wɔtaa ka ne sɛ, wosuro sɛ sɛ wogyaa aware a, ebia nneɛma begye nsam koraa. Mmarima binom ahunahuna wɔn yerenom sɛ sɛ wonnim na woguan fi aware ase a, wobepira wɔn anaa wobekum wɔn. Mmarima pii ayɛ saa ankasa.\nEbinom twentwɛn wɔn nan ase efisɛ wosuro sɛ wɔn nnamfo ne wɔn abusuafo bɛkasa atia wɔn, na wɔbɛka sɛ wɔhããhãã wɔn ani dodo. Sɛ nhwɛso no, Isabel a yɛfaa n’asɛm kae no gyaa ne kunu. Ɔka sɛ: “Me nuabea panyin bo fuw me paa na ɔka kyerɛɛ me sɛ mensan nkɔ me kunu nkyɛn—ná onnye nni sɛ ɔbarima ‘pa’ a ɔte saa betumi adi atirimɔdensɛm saa. M’afipamfo nyinaa poo me, na eyi nti, me ne me mma tu fii hɔ.”\nNneɛma foforo a enti mmea binom tena aware ho na edidi so yi:\nWɔpɛ sɛ awofo baanu no tete wɔn mma ma wonyin.\nWosuro sɛ ebia na wɔantumi annya sika anhwɛ wɔn ho ne wɔn mma no.\nWodi mfomso susuw sɛ ebia nea asi no fi wɔn.\nWɔfɛre sɛ wɔbɛka sɛ wɔahwe wɔn.\nWosusuw sɛ ebia nneɛma bɛsesa.\nYehowa Adansefo gye Bible nnyinasosɛm a ɛka sɛ awaresɛe nkutoo na ɛma obi kwan ma ogyaa aware no tom. (Mateo 5:32) Nanso tebea horow bi betumi ama ebinom atetew wɔn ho afi wɔn aware mu hokafo ho, a ebi ne bere a obi hwe ne hokafo no.\nBIBLE NNYINASOSƐM A EBETUMI ABOA OKUNUNOM\nDa obu ne nidi adi kyerɛ wo yere.—1 Petro 3:7.\nDɔ wo yere sɛ w’ankasa honam.—Efesofo 5:28, 29.\nKɔ so da ɔdɔ adi na ma enyin.—Efesofo 5:25.\nKwati kasatia.—Efesofo 4:29, 31.\nHyɛ w’abufuw so.—Mmebusɛm 29:11.\nHu sɛ, wutumi hyɛ wo ho so a, ɛbɛma woanya obu ama wo ho, sen sɛ wobɛhyɛ afoforo so.—Mmebusɛm 16:32.\nSusuw nea ebefi wo nneyɛe mu aba no ho.—Galatifo 6:7.\nSɛ wuhu sɛ wo bo reyɛ afuw a, ɛbɛyɛ papa sɛ wufi adi.—Mmebusɛm 17:14.\nSua sɛ wubekyi basabasayɛ.—Dwom 11:5.\nMmu wo yere sɛ ɔba fam, na mmom bu no sɛ wo hokafo ne wo boafo.—Genesis 1:31; 2:18.


Asɛnnibea Kunini Taa Nokware som Akyi Wɔ “Ararat Asase” So\nƆwɛn-Aban—Nea Adesua Nsɛm Wom | April 1, 2003\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Myanmar Norwegian Ossetian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Tswana Turkish Twi Ukrainian Urdu Vietnamese\nArmeniani agya bi a w’afuw dwen na ɔwɔ mma baasa gyina ne man mu asɛnnibea kunini anim. Ɔne ne mfɛfo gyidifo bebree ahofadi da asiane mu. Asɛnnibea no tie no bere a ɔfa Bible mu nsɛm ka de kyerɛkyerɛ ne gyidi ahorow mu no. Nea ɛbɛyɛ na yɛahu sɛnea saa asɛnni yi kowiee nkonimdi kɛse mu maa nokware som wɔ saa asase no so no, momma yɛnhwehwɛ nneɛma a ɛkɔfa bae no mu nhwɛ.\nARMENIA da Turkey apuei fam na ɛwɔ Caucasus mmepɔw akɛse no kusuu fam pɛɛ. Emu nnipa boro ɔpepem abiɛsa. N’ahenkurow, Yerevan, mu na Bepɔw Ararat ho mmepɔw a ɛkorɔn abien wɔ, baabi a sɛnea atetesɛm kyerɛ no, Noa adaka no kosii wɔ wiase nyinaa Nsuyiri no akyi no.—Genesis 8:4. *\nYehowa Adansefo ayɛ wɔn Kristofo adwuma no wɔ Armenia fi 1975 mu. Bere a Armenia nyaa ahofadi fii kan Soviet Union nsam wɔ 1991 mu no, wɔtew Ɔman Bagua a Ɛhwɛ Ɔsom Ho Nsɛm So sɛ wɔmfa nyamesom ahyehyɛde ahorow no nhyɛ mmara ase. Nanso, saa bagua yi akɔ so apo sɛ wɔde Yehowa Adansefo bɛhyɛ mmara ase, na nea enti a ɛte saa titiriw no fi ɔfã biara a Kristofo nni ho ɔsɛmpɔw no. Ne saa nti, efi 1991 no, Adansefo nkumaa a wɔwɔ Armenia bɛboro 100 na wɔabu wɔn fɔ, na wɔ nsɛm dodow no ara mu no, wɔde wɔn agu afiase esiane wɔn Bible mu gyinabea a ɛfa sraadi ho no nti.\nBagua no srɛɛ aban atemmu dwumadibea no nso sɛ ɛnyɛ Lyova Margaryan, a ɔyɛ Kristoni panyin ne mmaranimfo a ɔyɛ nsi a ɔne ɔman atɔm dwumadibea no yɛ adwuma no som dwumadi mu nhwehwɛmu. Awiei koraa no, wogyinaa Mmara a Ɛto so 244, Soviet mmara bi a atwam a wɔhyɛe wɔ Khrushchev bere so, a na n’atirimpɔw ne sɛ wɔde besiw Yehowa Adansefo ne nyamesom akuw foforo kwan de ayi wɔn afi hɔ koraa no so bɔɔ Onua Margaryan sobo.\nSaa mmara no kyerɛ sɛ ɛyɛ bɔne sɛ obi bɛhyehyɛ anaasɛ obedi nyamesom kuw bi anim, a atirimpɔw no ne sɛ wɔbɛkyerɛkyerɛ ɔsom mu gyidi ahorow, ‘adaadaa mmabun ma wɔakɔ ɔsom bi a wɔmfa nhyɛɛ mmara ase nhyiam ahorow’ na ‘adaadaa emufo ma wɔapo ɔman nnwuma.’ Nea ɔbɔɔ sobo no twee adwene sii mmofra nkumaa a wɔkɔ nhyiam ahorow a Onua Margaryan hwɛ so wɔ Metsamor kurow mu ase no so de taa n’asɛm no akyi. Nea ɔbɔɔ sobo no san kyerɛe sɛ Onua Margaryan ahyɛ asafo no mu mmabun sɛ mma wɔnnkɔ sraadi.\nAsɛnni no Fi Ase\nAsɛnni no fii ase Fida, July 20, 2001, wɔ Armavir ɔmantam asɛnnibea, na Ɔtemmufo Manvel Simonyan na ɔtraa guam. Asɛnni no toaa so kosii August mu. Bere a nea ɔbɔɔ sobo no adansefo de wɔn adanse rema no, wogye toom awiei koraa sɛ Ɔman Bammɔ Asoɛe (a kan no na ɛyɛ KGB) no adwumayɛfo hyɛɛ wɔn sɛ wɔnkyerɛw nsɛm bi mfa ntia Onua Margaryan, na wɔhyɛɛ wɔn ma wɔde wɔn nsa hyɛɛ saa nsɛm no ase. Wɔ nhwɛso biako mu no, ɔbea bi gye toom sɛ Bammɔ Asoɛe panyin bi hyɛɛ no sɛ ɔnka sɛ “Yehowa Adansefo sɔre tia yɛn aban no ne yɛn som.” Ɔbea no kae sɛ n’ankasa nnim Yehowa Dansefo biara, na mmom wate sɛ wɔbɔ wɔn sobo wɔ Ɔman television so kɛkɛ.\nBere a eduu Onua Margaryan so sɛ ɔbɛkasa no, ɔkyerɛe sɛ mmofra nkumaa a wɔkɔ Yehowa Adansefo nhyiam ahorow no yɛ saa wɔ wɔn awofo akwankyerɛ ase. Ɔsan kyerɛkyerɛɛ mu sɛ sraadi yɛ ankorankoro gyinaesi. Nea ɔbɔɔ sobo no kɔɔ so bisabisaa no nsɛm nnafua pii. Onua Margaryan fi odwo mu de Bible no dii dwuma buaa nsɛmmisa a ɛfa ne gyidi ahorow ho no, na nea ɔbɔɔ sobo no hwɛɛ Kyerɛwnsɛm a onua no twee adwene sii so no wɔ n’ankasa Bible mu.\nWɔ September 18, 2001 no, ɔtemmufo no buu Margaryan “bem,” na ɔkae sɛ “mfomso biara nni” ne dwumadi mu. Wotintim asɛm no ho amanneɛbɔ a ɛka koma wɔ Associated Press amanneɛbɔ mu. Ɛkenkan sɛ: “Wɔabu Yehowa Adansefo a wɔwɔ Armenia no kannifo bi bem nnɛ wɔ sobo a wɔbɔɔ no sɛ ɔma nkurɔfo sakra wɔn som na ɔhyɛ mmabun sɛ mma wɔnnkɔ sraadi no ho. Bere a wodii n’asɛm asram abien akyi no, Asɛnnibea no kae sɛ adanse a edi mu biara nni hɔ a etia ɔkannifo, Levon Markarian [Lyova Margaryan]. Na wɔayɛ sɛ wɔde no bɛto afiase mfe anum. . . . Ɛwom sɛ Armenia Amanyɔ Mmara no ma ɔsom mu ahofadi ho kwan de, nanso ɛyɛ den ma nyamesom akuw foforo sɛ wɔde wɔn bɛhyɛ mmara ase na na mmara no taa Armenia Apostolic Asɔre a agye ntini kɛse no akyi.” Wɔ Organization for Security and Cooperation in Europe (OSCE [Europa Bammɔ ne Biakoyɛ Ahyehyɛde]) akwansosɛm a wɔde too gua wɔ September 18, 2001 mu no, wɔkae sɛ: “Ɛwom sɛ yɛn ani gye atemmu no ho de, nanso OSCE dwumadibea no kyerɛ sɛ anka ɛnsɛ sɛ wɔbɔ sobo no koraa mpo.”\nAsɛnni no Kɔ So\nNanso, wɔn a wɔbɔɔ sobo no de adesrɛ kɔe, na adesrɛ no ho asɛnni dii asram anan bio. Bere a asɛnni no fii ase na eduu Onua Margaryan so sɛ ɔbɛkasa no, ɔtemmufo bi a ɔwɔ asɛnni kuw no mu na obisaa no asɛm a edi kan no. Bere a Onua Margaryan yɛe sɛ ɔrebua no, ɔtemmufo a ɔte guam no bɔɔ n’ano bisaa no nsɛm foforo. Ɛno akyi no, wamma Onua Margaryan ammua asɛmmisa biako mpo anwie. Oguamtrani no yii nsɛmmisa bebree a mmaranimfo a ɔretwitwa agye Adansefo no bisabisaa onua no fii kyerɛwtohɔ no mu no ano a wankyerɛ nea enti a ɔyɛɛ saa. Wɔ asɛnni no mu no, nyamesom akyitaafo a wɔsɔre tia Adansefo a na wɔahyɛ asɛnnibea hɔ ma no kɔɔ so yeyaw Onua Margaryan. Bere a ɔfã no baa awiei no, wɔde asɛnni no ho amanneɛbɔ ahorow a ɛnyɛ nokware na wɔagugu mu too gua wɔ television so, na sɛ nhwɛso no, wɔkae sɛ Onua Margaryan ankasa agye atom sɛ odi fɔ.\nBere a asɛnni no duu mfinimfini no, atemmufo baasa a wɔwɔ kuw a wɔredi asɛm no mu no guamtrani no maa wɔn a wɔwɔ asɛnnibea hɔ no ho dwiriw wɔn bere a ɔde krataa a efi Ɔman Bagua a Ɛhwɛ Ɔsom Ho Nsɛm So hɔ a ɛrekyerɛ atɛnyi dwumadibea no sɛ ɛnyɛ biribi ntia Onua Margaryan kyerɛe no. Saa adeyɛ yi maa wɔn a wofi aman horow so a wɔwɔ asɛnnibea hɔ no ho dwiriw wɔn efisɛ bere a Armenia de adesrɛ kɔe sɛ ɛbɛyɛ Europa Bagua no muni no, ɛkae sɛ ɛwɔ asɛyɛde sɛ “ɛbɛhwɛ sɛ Asɔre ahorow nyinaa anaa nyamesom kuw ahorow, titiriw ɔsom a wɔka wɔn ho asɛm sɛ ‘ennyina atetesɛm so’ no, betumi akɔ so ayɛ wɔn som adwuma a wɔnyɛ nyiyim ntia wɔn.”\nBere a asɛnni no kɔɔ so adapɛn a edi hɔ no, tebea no mu kɔɔ so yɛɛ den. Asɔretiafo no kɔɔ so haw Adansefo no tow hyɛɛ wɔn so wɔ asɛnnibea hɔ ne akyi. Wɔde wɔn anan bobɔɔ Adansefo mmea no anan anim. Bere a obi bɔɔ Ɔdansefo bi na wammua no no, ɔde ade bɔɔ n’akyi ma wɔde no kɔtoo ayaresabea.\nBere kɔɔ so no, wɔpaw atemmufo guamtrani foforo wɔ asɛm no so. Ɛmfa ho mmɔden a atiefo no bi bɔe sɛ wobehunahuna mmaranimfo a ɔretwitwa agye Adansefo no, guamtrani foforo yi dii tebea no ho dwuma, na ɔhyɛɛ polisifo mpo ma wɔpam ɔbea bi a na ɔde nteɛteɛm rehunahuna mmaranimfo a ɔretwitwa agye Adansefo no fii asɛnnibea hɔ.\nWɔde Asɛm no Kɔ Armenia Asɛnnibea Kunini\nAwiei koraa, wɔ March 7, 2002 no, asɛnnibea a wɔde asɛm kɔdan no no gyee atɛn a asɛnnibea a edii kan dii asɛm no bui no toom. Anwonwasɛm ne sɛ, da a ade rebɛkye ma wɔde atemmu no ato gua no, woguu Ɔman Bagua a Ɛhwɛ Ɔsom Ho Nsɛm So no. Bio nso, nea ɔbɔɔ sobo no de adesrɛ kɔe wɔ gyinaesi no ho, saa bere yi de ɔde kɔɔ Armenia asɛnnibea kunini hɔ—Cassation Asɛnnibea. Afei nea ɔbɔɔ sobo no srɛɛ Asɛnnibea no sɛ ɛnsan nkɔfa asɛm no nni no foforo mfa “nnan atɛn a ɛmfata a wobui no ani.”\nKuw bi a atemmufo baasia na wɔwom, a Ɔtemmufo Mher Khachatryan ne guamtrani no, hyiaam April 19, 2002, anɔpa 11:00. Bere a wɔn a wɔbɔɔ sobo no biako rekasa no, ɔde abufuw kɛse kasae sɛ asɛnnibea abien a edi kan no ammu Onua Margaryan fɔ. Nanso, saa bere yi de, ɛyɛ nea ɔbɔɔ sobo no na atemmufo no mu baanan twaa nea ɔreka no so bisabisaa no nsɛm anibere so. Ɔtemmufo biako kasa tiaa nea ɔbɔɔ sobo no sɛ ɔrebɔ mmɔden asɛe Asɛnnibea kunini no adwene denam Yehowa Adansefo asɛnka adwuma no ne wɔn ho a wɔmfa nhyɛɛ mmara ase a ɔde kaa sobo a ɔbɔɔ Onua Margaryan ho no so—bere a Mmara a Ɛto so 244 nka emu biara ho asɛm sɛ ɛyɛ nsɛmmɔnedi no. Enti ɔtemmufo no kaa nea ɔbɔɔ sobo no nneyɛe ho asɛm sɛ “nsɛmmɔnedi a wɔnam so taa nkurɔfo.” Ɔtemmufo foforo kaa nsɛm ahorow a wodii wɔ Europa Asɛnnibea a emu no, wogyee Yehowa Adansefo toom sɛ “ɔsom a wonim wɔn” a ɛsɛ sɛ Europa Nnipa Ahofadi Ho Mmara no bɔ wɔn ho ban. Bere a asɛnni no gu so no, ɔsɔfo bi a ɔwɔ asɛnnibea hɔ teɛɛm sɛ Yehowa Adansefo de mpaapaemu reba ɔman no mu. Asɛnnibea no hyɛɛ no sɛ ɔnyɛ komm.\nAfei atemmufo no frɛɛ Lyova Margaryan fii dɔm no mu—ade a asɛnnibea kunini yi nyɛɛ bi da. Onua Margaryan dii adanse pa faa Yehowa Adansefo Kristofo no gyinabea a ɛfa nneɛma pii ho no ho. (Marko 13:9) Bere a Asɛnnibea no susuw nneɛma ho kakra no, wɔde adwenkoro san foaa gyinaesi no so sɛ “onni fɔ.” Wogyaee Onua Margaryan koraa. Bere a Asɛnnibea no rekyerɛw wɔn gyinaesi no, wɔkae sɛ: “Mmara a ɛwɔ hɔ no mmu [Lyova Margaryan] dwumadi yi sɛ nsɛmmɔnedi, na saa sobo yi ne Armenia Amanyɔ Mmara a Ɛto so 23 ne Europa Mmara a Ɛto so 9 no nhyia.”\nNea Efi Gyinaesi no Mu Bae\nSɛ asɔretiafo no dii nkonim wɔ sobo no mu a, anka ɛbɛma wɔne Adansefo mpanyimfo afoforo a wɔwɔ Armenia asafo ahorow mu nyinaa adi no mmara kwan so. Yɛwɔ anidaso sɛ, gyinae a emu da hɔ a Asɛnnibea no sii no besiw ɔhaw a ɛte saa no ano. Sɛ wosii gyinae a ɛmfata a, anka wobetumi agyina ɛno nso so apo sɛ wobegye Yehowa Adansefo atom wɔ mmara so. Anigyesɛm ne sɛ, seesei Asɛnnibea no ayi atirimpɔw bɔne yi afi hɔ.\nDaakye na yebehu sɛ wobegye Yehowa Adansefo a wɔboro 7,000 a wɔwɔ ɔman a ɛte saa yi mu no atom wɔ mmara mu anaa. Ansa na saa bere no bedu no, nokware som rekɔ so, na ɛrenya nkɔanim denneennen wɔ “Ararat asase” so.\n^ nky. 3 Eyi yɛ ntease biako a enti Armeniafo de Bepɔw Ararat din kaa wɔn kurow no din ho no. Wɔ tete mmere mu no, na Armenia yɛ ahemman kɛse a saa mmepɔw no ka n’asasesin ho. Enti, wɔ Yesaia 37:38 no, Hela Septuagint nkyerɛase a wɔyɛe wɔ Bible no mu no kyerɛ asɛm “Ararat asase” ase sɛ “Armenia.” Seesei Bepɔw Ararat da Turkey hye so apuei fam.\nLyova Margaryan a wɔredi n’asɛm\nOnua Margaryan ne n’abusua\nShare Share Asɛnnibea Kunini Taa Nokware som Akyi Wɔ “Ararat Asase” So\nw03 4/1 kr. 11-14\nAnwummeduan A Etwa To no—Ɛyɛ Dɛn?\nAwurade Anwummeduan no Kyerɛ Biribi Titiriw Ma Wo\nMmabun—So Morenya Nkɔso Wɔ Honhom Fam?\nOdwo—Kristofo Su A Ɛho Hia Paa\nMunyi “Odwo Nyinaa Adi Nkyerɛ Nnipa Nyinaa”\nƆfã A Manya Wɔ Wiase Nyinaa Bible Nkyerɛkyerɛ Nkɔso Mu\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM April 1, 2003\nShare Share ƆWƐN-ABAN—NEA ADESUA NSƐM WOM April 1, 2003\nƆWƐN-ABAN—NEA ADESUA NSƐM WOM April 1, 2003


Yesu Kaa Mmofra Ho Dɔ ne Awaregyae Ho Asɛm | Yesu Asetena\nMATEO 19:1-15 MARKO 10:1-16 LUKA 18:15-17\nYESU MAA WƆHUU ONYANKOPƆN ADWENE WƆ AWAREGYAE HO\nSIGYADI YƐ AKYƐDE\nƐSƐ SƐ YƐSUASUA MMOFRA\nYesu fii Galilea no, ɔne n’asuafo no kɔtwaa Yordan Asubɔnten no faa Perea, na wɔde wɔn ani kyerɛɛ anafo fam. Bere bi a Yesu kɔɔ Perea no, ɔmaa Farisifo no huu nea Kyerɛwnsɛm no ka wɔ awaregyae ho. (Luka 16:18) Ɔsan bae yi nso, Farisifo no kɔfaa asɛnkoro no ara bae de bɛsɔɔ no hwɛe.\nMose kyerɛwee sɛ, sɛ ɔbaa yɛ “biribi a ɛnyɛ” a, ne kunu tumi gyaa no. (Deuteronomium 24:1) Ɛba nea wɔtumi gyina so gyaa aware a, na ɛsono obiara adwene. Ná ebinom te nka sɛ obi bɛtumi agyina biribiara kɛkɛ so agyaa aware. Enti Farisifo no bisaa sɛ: “Mmara ma kwan sɛ asɛm biara nti ɔbarima gyaa ne yere anaa?”—Mateo 19:3.\nYesu anka nea ɛbɛyɛ nkurɔfo asom dɛ, na mmom ɔfaa kwan bi so boaa wɔn maa wɔhuu Onyankopɔn adwene wɔ aware ho. Ɔkaa sɛ: “Monkenkanee sɛ onii a ɔbɔɔ wɔn no yɛɛ wɔn ɔbarima ne ɔbaa firii mfitiaseɛ, na ɔkaa sɛ, ‘Yei nti na ɔbarima bɛgya ne papa ne ne maame hɔ na wakɔfam ne yere ho, na wɔn mmienu no ayɛ ɔhonam korɔ’? Enti wɔnyɛ mmienu bio, na mmom honam korɔ. Enti deɛ Onyankopɔn aka abom no, mma onipa biara nntete mu.” (Mateo 19:4-6) Bere a Onyankopɔn de Hawa maa Adam aware no, wanka biribiara a ɛkyerɛ sɛ wɔbɛtumi agu aware no.\nFarisifo no ne Yesu anyɛ adwene, enti wɔbisaa no sɛ: “Ɛnneɛ adɛn nti na Mose hyɛɛ sɛ obi bɛtumi ama awaregyaeɛ krataa na wagyaa ɔbaa no?” (Mateo 19:7) Ɛnna Yesu ka kyerɛɛ wɔn sɛ: “Mo akomaden nti na Mose maa mo kwan sɛ motumi gyaa mo yerenom, na ɛfiri mfitiaseɛ no na ɛnte saa.” (Mateo 19:8) “Mfitiaseɛ” a Yesu kaa ho asɛm no, na ɛnyɛ Mose bere so, na mmom na ɔreka bere a Onyankopɔn hyehyɛɛ aware wɔ Eden turo mu no.\nAfei Yesu de nokwasɛm bi sii asɛm no so sɛ: “Mese mo sɛ sɛ ɛnyɛ adwamammɔ [Hela asɛmfua por·neiʹa] nti na obi gyaa ne yere na ɔsan ware foforɔ a, wasɛe awareɛ.” (Mateo 19:9) Enti adwamammɔ nko ara ne ade a obi bɛtumi agyina so agyaa aware.\nAsɛm yi maa asuafo no kaa sɛ: “Sɛ saa na asɛm no teɛ wɔ ɔbarima ne ne yere ntam a, ɛnneɛ ɛnyɛ papa sɛ wɔwareɛ.” (Mateo 19:10) Wei ma yɛhu sɛ obi pɛ sɛ ɔware a, ɛsɛ sɛ ɔkae hu sɛ aware yɛ afebɔɔ.\nAfei Yesu baa sigyadi so. Ɔkaa sɛ ebinom wɔ hɔ a wɔwoo wɔn ayitotofo, kyerɛ sɛ, wɔrentumi nware nnya nna mu kyɛfa. Ebinom nso wɔ hɔ a, asetena mu nsɛmnsɛm na ama wɔayɛ saa. Ebinom nso deɛ, wɔhyɛ da mia wɔn ani sɛ wɔbɛtena hɔ a wɔnware, efisɛ wɔpɛ sɛ wɔnya bere pii yɛ Ahenni adwuma. Afei Yesu ka kyerɛɛ atiefo no sɛ: “Obiara a ɔbɛtumi agye [sigyadi] atom no, ma no nyɛ saa.”—Mateo 19:12.\nƐduu baabi no, nkurɔfo de wɔn mma baa Yesu nkyɛn. Nanso na asuafo no mpɛ sɛ mmofra no bɛba abɛha Yesu, enti wɔteateaa awofo no. Yesu ani annye nea asuafo no yɛe no ho, enti ɔka kyerɛɛ wɔn sɛ: “Momma mmɔfra nkumaa no mmra me nkyɛn; na monnsi wɔn kwan, ɛfiri sɛ wɔn a wɔte saa na Onyankopɔn ahennie no yɛ wɔn dea. Nokorɛm mese mo sɛ, obiara a ɔnnye Onyankopɔn ahennie sɛ abɔfra kumaa no renkɔ mu ɛkwan biara so.”—Marko 10:14, 15; Luka 18:15.\nWei yɛ asuade kɛse paa! Sɛ yɛbɛnya Onyankopɔn Ahenni a, gye sɛ yɛyɛ nnipa a wɔwɔ ahobrɛase na wɔdwo te sɛ mmofra. Yesu ano sii no, ɔyɛɛ biribi de kyerɛɛ sɛ ɔpɛ mmofra asɛm. Ɔgyee mmofra no awaawaa atuu na ɔhyiraa wɔn. Obiara a ɔgye “Onyankopɔn ahennie sɛ abɔfra kumaa” no, saa ara na Yesu bɛdɔ no.—Luka 18:17.\nAsɛm bɛn na Farisifo no bisa faa awaregyae ho de sɔɔ Yesu hwɛe?\nDɛn na Yesu kaa sɛ obi bɛtumi agyina so agyae aware?\nDɛn na ɛbɛma osuani bi aka sɛ ɔno deɛ ɔrenware?\nYɛhwɛ sɛnea Yesu yɛɛ mmofra no a, dɛn na yɛsua fi mu\nKenkan na wobɛhu awaregyae a Onyankopɔn ma kwan ne nea ɔkyi.\nWhat do Jesus’ words on the gift of singleness really mean?


Hebreo 13 APSD-CEB – Hebrifoɔ 13 ASCB | Biblica\nHebreo 13 APSD-CEB – Hebrifoɔ 13 ASCB\nMmara Ne Nkyea\n1Monnodɔ mo ho mo ho sɛ anuanom wɔ Kristo mu. 2Monkae na monnye ahɔhoɔ wɔ mo afie mu. Ebinom yɛɛ saa nam so gyee abɔfoɔ a na wɔnnim. 3Monkae wɔn a wɔda afiase na momfa no sɛ mo ne wɔn na ɛda hɔ. Monkae wɔn a wɔrehunu amane na momfa no sɛ mo ne wɔn na ɛrehunu saa amane no.\n4Mo nyinaa nni awadeɛ ni, na okununom ne ɔyerenom nni wɔn ho nokorɛ, ɛfiri sɛ Onyankopɔn bɛbu adwamanfoɔ ne awaresɛefoɔ atɛn. 5Monyi sikanibereɛ mfiri mo abrabɔ mu, na momma mo ani nsɔ deɛ mo nsa ka. Ɛfiri sɛ Onyankopɔn aka sɛ,\nna merennya wo da.”\n6Momma yɛnsi yɛn bo nka sɛ,\n“Awurade ne me ɔboafoɔ, enti merensuro.\nƐdeɛn na onipa bɛtumi ayɛ me?”\n7Monkae mo mpanimfoɔ a wɔdii mo anim a wɔkaa Onyankopɔn asɛm kyerɛɛ mo no. Monkae ɛkwan a wɔfaa so tenaa ase na monsua wɔn gyidie no. 8Yesu Kristo te saa ara nnora, ɛnnɛ ne daa nyinaa.\n9Mommma nkyerɛkyerɛ foforɔ biara nntwe mo mmfiri ɛkwan pa so. Ɛyɛ sɛ Onyankopɔn adom enti, yɛn kra bɛnyini ahoɔden so a ɛmfiri aduane ho mmara a yɛdi so no. Wɔn a wɔdi mmara a ɛte saa so no nnya mmoa biara. 10Nanso yɛwɔ afɔrebukyia bi a Asɔfoɔ a wɔsom wɔ Ahyiaeɛ Ntomadan mu no mpo nni ho ɛkwan sɛ wɔdidi so.\n11Yudafoɔ Sɔfopanin de mmoa mogya ba Kronkron mu Kronkron hɔ de bɛbɔ bɔne afɔdeɛ nanso wɔhye mmoa no funu wɔ beaeɛ no akyi baabi. 12Yei enti, Yesu nso wuu wɔ kuro no ɛpono akyi sɛdeɛ ɛbɛyɛ a ne mogya bɛma nnipa ayɛ kronkron. 13Enti momma yɛnkɔ ne nkyɛn wɔ beaeɛ no akyi nkɔgye animguaseɛ no bi. 14Ɛfiri sɛ, yɛnni atenaeɛ a ɛwɔ hɔ daa wɔ asase yi so. Yɛrehwehwɛ kuro a ɛrebɛba no akyiri ɛkwan.\n15Momma yɛmfa Yesu so mfa yɛn anofafa nkamfo Onyankopɔn din daa sɛ yɛn afɔrebɔdeɛ. 16Mommma mo werɛ mfiri sɛ mobɛyɛ mo ho mo ho papa aboaboa mo ho mo ho, ɛfiri sɛ, ɛno ne afɔrebɔ a ɛsɔ Onyankopɔn ani.\n17Montie mo mpanimfoɔ na monni wɔn asɛm so. Esiane sɛ ɛsɛ sɛ wɔbu wɔn adwuma ho akonta enti, wɔhwɛ mo kra so a wɔnhome koraa. Sɛ motie wɔn a, wɔde anigyeɛ bɛyɛ wɔn adwuma. Sɛ anyɛ saa a wɔde awerɛhoɔ bɛyɛ adwuma no na ɛremmoa mo.\n18Monkɔ so mmɔ mpaeɛ mma yɛn. Yɛnim pefee sɛ yɛwɔ adwene a emu da hɔ, ɛfiri sɛ, yɛpɛ sɛ ɛberɛ biara yɛyɛ adeɛ a ɛyɛ. 19Na mebɔ mpaeɛ kɔ so srɛ mo sɛ, mommɔ mpaeɛ na Onyankopɔn mfa me mmrɛ mo nnansa yi ara.\n20Onyankopɔn anyane yɛn Awurade Yesu a ɔyɛ odwanhwɛfoɔ panin no afiri awufoɔ mu ama yɛn na ɛnam ne owuo no so enti, wɔasɔ daa apam no ano ama yɛn. 21Asomdwoeɛ Onyankopɔn mma mo deɛ ɛhia mo nyinaa na monam so ayɛ nʼapɛdeɛ, na ɔnam Yesu Kristo so ayɛ yɛn mu adwuma sɛdeɛ ɛsɔ ani. Animuonyam nka Kristo daa nyinaa. Amen.\n22Anuanom, mesrɛ mo sɛ, monyɛ aso ntie nkuranhyɛ nsɛm yi, ɛfiri sɛ, saa krataa a matwerɛ mo yi nnyɛ tenten biara.\n23Mepɛ sɛ mebɔ mo amaneɛ sɛ wɔayi yɛn nua Timoteo afiri afiase. Sɛ ɔba ntɛm a, me ne no bɛba mo nkyɛn.\n24Yɛkyea mpanimfoɔ no ne Onyankopɔn nkurɔfoɔ no nyinaa.\nAnuanom a wɔwɔ Italia no kyea mo.\nASCB : Hebrifoɔ 13


Yosua 10 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Latvian Lingala Lithuanian Luganda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Mozambican Sign Language Myanmar Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zimbabwe Sign Language Zulu\nIsrael ko maa Gibeon (1-7)\nYehowa ko maa Israel (8-15)\nƆtɔɔ asukɔtweaa guu atamfo a wɔreguan so (11)\nOwia gyinaa dinn (12-14)\nWokum ahemfo baanum a wɔkɔtow hyɛɛ Gibeon so no (16-28)\nWɔko faa nkurow a ɛwɔ anaafo fam no (29-43)\n10 Yerusalem hene Adoni-Sedek tee sɛ Yosua ako afa Ai asɛe no, na wayɛ Ai ne ne hene+ sɛnea ɔyɛɛ Yeriko ne ne hene no.+ Ɔsan tee sɛ Gibeonfo ne Israel akɔyɛ asomdwoe apam,+ na wɔne wɔn na ɛte. Ɔtee ara pɛ, 2 ehu kaa no papaapa,+ efisɛ na Gibeon yɛ kurow kɛse te sɛ nhenkurow no bi. Ná ɛso sen Ai,+ na na emu mmarima nyinaa nim ko yiye. 3 Enti Yerusalem hene Adoni-Sedek de nkra kɔmaa Hebron+ hene Hoham ne Yamut hene Piram ne Lakis hene Yafia ne Eglon hene+ Debir sɛ: 4 “Mommɛboa me mma yɛnkɔtow nhyɛ Gibeon so, efisɛ wɔne Yosua ne Israelfo akɔyɛ asomdwoe apam.”+ 5 Enti Amorifo+ ahemfo baanum no, kyerɛ sɛ, Yerusalem hene ne Hebron hene ne Yamut hene ne Lakis hene ne Eglon hene ne wɔn asraafo nyinaa kaa wɔn ho boom, na wokotwaa Gibeon ho hyiae sɛ wɔne wɔn rekɔko. 6 Ɛnna Gibeonfo soma kɔka kyerɛɛ Yosua wɔ Gilgal+ asoɛe hɔ sɛ: “Nnyaw wo nkoa.*+ Bra ntɛm! Begye yɛn na boa yɛn! Amorifo ahemfo a wɔtete bepɔw so no nyinaa aboa wɔn ano ne yɛn rebɛko.” 7 Enti Yosua ne asraafo ne mmarima a wonim ko yiye a wɔka ne ho nyinaa fii Gilgal foro kɔe.+ 8 Na Yehowa ka kyerɛɛ Yosua sɛ: “Nsuro wɔn,+ na mede wɔn ahyɛ wo nsa.+ Wɔn mu biara rentumi nnyina w’anim.”+ 9 Yosua de anadwo no nyinaa nantew fii Gilgal baa wɔn so mpofirim. 10 Na Yehowa maa wɔn ani so tan wɔn wɔ Israelfo no anim,+ na wokunkum dɔm kɛse wɔ Gibeon. Wotiw wɔn faa ɔkwan a ɛforo kɔ Bet-Horon no so, na wokunkum wɔn de koduu Aseka ne Makeda. 11 Bere a wɔreguan afi Israelfo anim a woduu ɔkwan a esian fi Bet-Horon so no, Yehowa maa asukɔtweaa akɛse fii soro beguu wɔn so de koduu Aseka ma wowuwui. Nokwasɛm ne sɛ, wɔn a asukɔtweaa no kunkum wɔn no dɔɔso sen wɔn a Israelfo de sekan kunkum wɔn no. 12 Ɛda a Yehowa yɛɛ Amorifo pasaa wɔ Israelfo anim no, saa da no na Yosua ka kyerɛɛ Yehowa wɔ Israelfo anim sɛ: “Owia, gyina dinn+ wɔ Gibeon so,+Ɔsram nso, gyina dinn wɔ Ayalon Bon mu!”* 13 Enti owia gyinae dinn, na ɔsram nso gyinaa faako kosii sɛ ɔman no tuaa n’atamfo ka. Wɔakyerɛw eyi ho asɛm wɔ Yasar nhoma no mu,+ ɛnte saa? Owia gyinae dinn wɔ wim, na bɛyɛ da mũ nyinaa ampere ne ho ankɔtɔ. 14 Ɛda yi so bi mmae da—n’anim oo, n’akyi oo, ebi nsii da—sɛ Yehowa betie onipa saa,+ efisɛ na Yehowa reko ama Israel.+ 15 Afei Yosua ne Israelfo nyinaa san baa asoɛe hɔ wɔ Gilgal.+ 16 Saa bere yi, na ahemfo baanum no aguan akɔhyɛ Makeda+ ɔbodan no mu. 17 Ɛnna nkurɔfo bɛka kyerɛɛ Yosua sɛ: “Wɔahu sɛ ahemfo baanum no aguan akɔhyɛ Makeda+ ɔbodan no mu.” 18 Ɛnna Yosua kae sɛ: “Mumpia abo akɛse nkata ɔbodan no ano na momma mmarima nwɛn wɔn. 19 Na mo a moaka no de, munnnyina, na mmom muntiw mo atamfo no nkunkum wɔn. Munni kan nkunkum wɔn a wodi akyi no.+ Mommma wonnwura wɔn nkurow mu, efisɛ Yehowa mo Nyankopɔn de wɔn ahyɛ mo nsa.” 20 Yosua ne Israelfo no kunkum dɔm kɛse paa maa nkurɔfo no sae, gye wɔn a wonyaa wɔn ti didii mu a woguan kɔɔ nkurow a wɔabɔ ho ban mu no. Ɛno akyi no, 21 ɔman no nyinaa san baa Yosua nkyɛn asomdwoe mu wɔ Makeda asoɛe hɔ. Na obiara ampɛ ne ho asɛm anka asɛm bi* antia Israelfo no. 22 Afei Yosua kae sɛ: “Mummue ɔbodan no ano na munyi ahemfo baanum no mfi ɔbodan no mu mmrɛ me.” 23 Enti woyii ahemfo baanum yi fii ɔbodan no mu brɛɛ no: Yerusalem hene, Hebron hene, Yamut hene, Lakis hene, ne Eglon hene.+ 24 Bere a wɔde ahemfo yi brɛɛ Yosua no, ɔfrɛɛ Israel mmarima nyinaa, na ɔka kyerɛɛ asraafo mpanyimfo a wɔne no kɔe no sɛ: “Mommra anim. Momfa mo nan nsisi ahemfo yi kɔn akyi.” Na wɔbae de wɔn nan besisii wɔn kɔn akyi.+ 25 Ɛnna Yosua ka kyerɛɛ wɔn sɛ: “Munnsuro, na mommmɔ hu.+ Munnya akokoduru na mo ho nyɛ den, na sɛɛ na Yehowa bɛyɛ mo atamfo a mo ne wɔn redi ako nyinaa.”+ 26 Afei Yosua bobɔɔ wɔn kunkum wɔn, na ɔde wɔn sensɛn nnua anum so kosii anwummere. 27 Bere a owia kɔtɔe no, Yosua ka ma wokoyii wɔn fii nnua no so,+ na wɔkɔtow wɔn guu ɔbodan a woguan kɔhyɛɛ mu no mu. Na wɔde abo akɛse guu ɔbodan no ano, na ɛwɔ hɔ de besi nnɛ da yi. 28 Saa da no, Yosua faa Makeda,+ na ɔtwee sekan wɔ kurow no so. Okum kurom hɔ hene ne emu nnipa* nyinaa. Wannyaw obiara wɔ hɔ.+ Sɛnea ɔyɛɛ Yeriko hene no, saa ara na ɔyɛɛ Makeda hene+ nso. 29 Afei Yosua ne Israelfo nyinaa fii Makeda kɔɔ Libna, na wɔne Libnafo kɔkoe.+ 30 Na Yehowa de kurow no ne ɛhɔ hene+ nso hyɛɛ Israel nsa, na wɔtwee sekan wɔ kurow no so kunkum nnipa* a wɔwɔ hɔ nyinaa. Wɔannyaw obiara wɔ hɔ. Sɛnea wɔyɛɛ Yeriko hene no,+ saa ara na wɔyɛɛ kurom hɔ hene no nso. 31 Ɛno akyi no, Yosua ne Israelfo nyinaa fii Libna kɔɔ Lakis.+ Wɔkɔsoɛɛ hɔ, na wɔne wɔn koe. 32 Yehowa de Lakis hyɛɛ Israel nsa, na da a ɛto so abien no, wɔfaa kurow no. Afei wɔtwee sekan wɔ kurow no so kunkum nnipa* a wɔwɔ hɔ nyinaa,+ sɛnea wɔyɛɛ Libna no. 33 Ɛnna Geser hene+ Horam foro kɔe sɛ ɔrekɔboa Lakis. Nanso Yosua kum ɔne ne nkurɔfo nyinaa, na wannyaw obiara. 34 Ɛnna Yosua ne Israelfo nyinaa fii Lakis kɔɔ Eglon.+ Wɔkɔsoɛɛ hɔ, na wɔne wɔn koe. 35 Wɔfaa kurow no saa da no, na wɔtwee sekan wɔ so. Wokunkum nnipa* a wɔwɔ hɔ nyinaa saa da no, sɛnea wɔyɛɛ Lakis no.+ 36 Afei Yosua ne Israelfo nyinaa fii Eglon foro kɔɔ Hebron+ ne wɔn kɔkoe. 37 Wɔfaa kurow no ne ne nkuraa nyinaa, na wɔtwee sekan wɔ so. Wokum ɔhene no ne nnipa* a wɔwɔ hɔ nyinaa. Wɔannyaw obiara wɔ hɔ. Sɛnea ɔsɛee Eglon no, saa ara na ɔsɛee kurow no ne emu nnipa* nyinaa. 38 Awiei koraa no, Yosua ne Israelfo nyinaa de wɔn ani kyerɛɛ Debir,+ na wɔne wɔn kɔkoe. 39 Ɔfaa kurow no ne ɛhɔ hene ne nkuraa a ɛwowɔ hɔ nyinaa. Na wɔtwee sekan wɔ so kunkum nnipa* a wɔwɔ hɔ nyinaa.+ Wannyaw obiara.+ Sɛnea ɔyɛɛ Hebron ne Libna ne ne hene no, saa ara na ɔyɛɛ Debir ne ne hene. 40 Enti Yosua kõ faa nsaase a ɛwɔ bepɔw so ne Negeb ne Sefela+ ne nkoko ase no nyinaa, na okunkum wɔn ahemfo nyinaa. Wannyaw obiara; ɔsɛee biribiara a ɛhome+ sɛnea Israel Nyankopɔn Yehowa kae no.+ 41 Na Yosua kõ faa asaase no nyinaa fii Kades-Barnea+ kosii Gasa,+ ne Gosen+ asaase nyinaa de kɔpem Gibeon.+ 42 Yosua faa ahemfo yi nyinaa ne wɔn nsaase wɔ bere koro mu, efisɛ Israel Nyankopɔn Yehowa ko maa Israel.+ 43 Afei Yosua ne Israelfo nyinaa san kɔɔ asoɛe hɔ wɔ Gilgal.+\n^ Nt., “Nyi wo nsa mfi wo nkoa so.”\n^ Nt., “ansew ne tɛkrɛma.”


Ɔyɛ Wɔn a Wɔwɔ Gyidi Katuafo (Hebrifo 11:6) | Bɛn Onyankopɔn\nKENKAN WƆ Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kiluba Kinyarwanda Kirghiz Kirundi Korean Lingala Lithuanian Luo Malagasy Maltese Myanmar Ngabere Norwegian Nzema Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Venda Vietnamese Xhosa Yoruba Zulu\nSɛ Yehowa asomfo bɔ wɔn ho mmɔden sɛ wɔbɛyɛ n’apɛde a, n’ani sɔ anaa? Ebinom bɛka sɛ dabi efisɛ wɔka sɛ Onyankopɔn nnwen yɛn ho. Nanso sɛ wɔka saa a, na wɔresɛe Onyankopɔn din pɔtɔɔ. N’Asɛm Bible ma yehu asɛm no mu nokware. Ɛma yɛn awerɛhyem sɛ wɔn a wɔde gyidi som Yehowa no, n’ani sɔ wɔn. Yɛnhwɛ ɔsomafo Paulo asɛm a ɛwɔ Hebrifo 11:6 no.\nDɛn na ɛsɛ sɛ yɛyɛ na yɛasɔ Yehowa ani? Paulo kyerɛwee sɛ: “Gyidi nni hɔ a, obi ntumi nsɔ Onyankopɔn ani.” Hyɛ no nsow sɛ Paulo anka sɛ gyidi nni hɔ a ɛbɛyɛ den sɛ obi bɛsɔ Onyankopɔn ani. Nea ɔkae ne sɛ gyidi nni hɔ a, obi ntumi nsɔ Onyankopɔn ani. Ɔkwan bi so no, gyidi ho hia paa na ama obi asɔ Onyankopɔn ani.\nGyidi bɛn na ɛsɔ Yehowa ani? Nneɛma abien na yɛde kyerɛ sɛ yɛwɔ Onyankopɔn mu gyidi. Nea edi kan ne sɛ, ɛsɛ sɛ ‘yegye di sɛ ɔwɔ hɔ.’ Sɛ yennye nni sɛ Onyankopɔn wɔ hɔ a, ɛbɛyɛ dɛn na yɛatumi asɔ n’ani? Kae sɛ ɛnyɛ yɛn ano nko na yɛde kyerɛ sɛ yɛwɔ gyidi efisɛ ahonhommɔne koraa gye di sɛ Yehowa wɔ hɔ. (Yakobo 2:19) Sɛ yɛwɔ gyidi sɛ Onyankopɔn te ase paa a, ɛsɛ sɛ ɛka yɛn ma yɛyɛ ɛho nnwuma; nea ɛkyerɛ ne sɛ yɛbɛbɔ bra a ɛsɔ n’ani.—Yakobo 2:20, 26.\nNea ɛto so abien, ɛsɛ sɛ ‘yegye di sɛ’ Onyankopɔn yɛ “katuafo.” Obi a ɔwɔ Onyankopɔn mu gyidi paa no, onim sɛ ɔbɔ bra a ɛsɔ n’ani a, ne brɛ renyɛ kwa. (1 Korintofo 15:58) Sɛ yennye nni sɛ Yehowa pɛ sɛ ɔma yɛn akatua na obetumi nso ama yɛn akatua a, yɛbɛyɛ dɛn atumi asɔ n’ani? (Yakobo 1:17; 1 Petro 5:7) Sɛ obi de hyɛ n’adwenem sɛ Onyankopɔn yɛ otirimɔdenfo a onnwen nnipa ho na nea yɛyɛ ma no biara nyɛ no fɛ a, ɛnde na onnim Onyankopɔn a Bible ka ne ho asɛm no.\nƐhefo na Yehowa ma wɔn akatua? Paulo kyerɛ mu sɛ ɛyɛ “wɔn a wɔn ani abere rehwehwɛ no.” Bible asekyerɛfo nhoma bi kyerɛkyerɛ mu sɛ Hela asɛmfua a wɔkyerɛɛ ase “ani abere rehwehwɛ” no, ɛnkyerɛ obi a “ɔrekyin hwehwɛ” Onyankopɔn; nea ɛkyerɛ mmom ne obi a n’ani abere “resom” no. Nhoma foforo bi nso kyerɛ sɛ saa Hela asɛmfua no kyerɛ ahokeka ne nnamyɛ a obi de yɛ biribi. Enti, wɔn a gyidi ka wɔn ma Yehowa ho dɔ nti, wofi wɔn koma nyinaa mu de nsi som no no, wɔn na otua wɔn ka.—Mateo 22:37.\nSɛ yennye nni sɛ Yehowa pɛ sɛ ɔma yɛn akatua na obetumi nso ama yɛn akatua a, yɛbɛyɛ dɛn atumi asɔ n’ani?\nAkatua bɛn na Yehowa de bɛma wɔn a wɔde gyidi som no? Ade a wahyɛ wɔn bɔ sɛ ɔde bɛma wɔn daakye no som bo paa, na ɛma yehu n’ayamye ne ne dɔ kɛse no. Ɔbɛma wɔn daa nkwa wɔ Paradise asase so. (Adiyisɛm 21:3, 4) Ɛnnɛ mpo, wɔn a wɔn ani abere rehwehwɛ Yehowa no nya nhyira pii. Wonya honhom kronkron no mmoa, na nyansa a ɛwɔ n’Asɛm mu no nso boa wɔn; ɛma wonya asetena a anigye ne akomatɔyam wom.—Dwom 144:15; Mateo 5:3.\nAnokwa, Yehowa yɛ Onyankopɔn a n’ani sɔ n’asomfo a wɔde gyidi som no no paa. Wunhu sɛ ɛsɛ sɛ ɛno ma wobɛn no kɛse? Sɛ saa na ɛte a, adɛn nti na wunsua ne ho ade pii na wunhu sɛnea wubetumi anya gyidi a ɛbɛma Yehowa ahyira wo pii?\nNovember Bible akenkan\nTito 1-3; Filemon 1-25; Hebrifo 1-13–Yakobo 1-5


31 May 2013 - Fante Online\nFriday Sermon: Proclaim the Bounties of Allah - USA and Canadian Tours - 31st April 2013 - Fante Online\nFida Nyamesɛmka: Esusuowketseaba 24, 2013.\n(Friday sermon – 24th May, 2013 – Fante Translation)\nHOM MFA ALLAH N’AYƐMUYIE NTO GUA-USA NA CANADAMAN MU NSRAHWƐ\n“Na ͻfa no hom Ewuradze N’ayɛmuyie no hom nka nkyerɛ binom” (93:12).\nNyankopͻn N’ayɛmuyie botum ayɛ wiadze dze, sɛ yɛhwɛ gyedzi ͻnye sunsum mu a. Wiadze ayɛmuyie wͻdze ma ankorankor na obiara, ͻso obiara do. Hͻn a wͻwͻ gyedzi na wobu Nyankopͻn dɛ Ɔno nye nhyira nyinara ne farbaa no wͻdze ndaase so ma wiadze ayɛmuyie. Dɛ mbrɛ hͻn enyisͻ wͻ ndaase ho yɛ hͻnara hͻn ndzeyɛɛ no, wͻka kyerɛ wiadzemba so dɛ nhyira fi Nyankopͻn nkotsee hͻ. Afei ayɛmuyie ho gyedzi na sunsum ho gyedzi wͻ hͻ.\nAhmadiyyafo dze yɛyɛ asomafo ma nyia no a ͻyɛ nokwarfo na otuu no ho maa Nkͻmhyɛnyi Krͻnkrͻn (NNN) no; ͻno nye Anohoba Mɛsia (ANN) na yeenya dɛm ayɛmuyie. Ɔyɛ nhyɛ ma Ahmadiyyanyi ankorankor biara dɛ ͻdze Nyankopͻn N’ayɛmuyie na Ne nhyira bͻto gua. Kwan kor a obodua do ayɛ nye ibedzi Nyankopͻn Ne mbransɛm no do na kwan kor so nye enam Nyamesɛmka do bͻbͻ no dawur akyerɛ wiadze, dɛ wͻmbra ma yɛnkyɛ sunsum mu kan a ͻwͻ dɛ wͻdze ma hɛn ama yɛayɛ Nyankopͻn Ne nhyira mu enyafo. Dɛm Nyankopͻn Ne kan yi nkotsee na ͻbɛma ayɛ mberɛw ma wͻadͻn obiara ne bra a ͻrobͻ no wiadze yi mu no ngo ͻnye ne bra n’ewie.\nƆyɛ nsɛnkyerɛdze so wͻ Nyankopͻn N’ayɛmuyie ho dɛ Ɔyɛ hɛn adom wͻ mbͻdzen kakrabaabi a yɛrobͻ no na ohyira hɛn mbordo mbordo a hɛn enyi nnda. Iyi so twe adwen kͻ No do. Gyedzi nokwarfo wͻ dɛ onya adwen hweromu wͻ asɛm yi ho ama wͻakͻ do eenya Nyankopͻn N’adom no. Nyankopͻn somaa Anohoba Mɛsia (ANN) no wͻ hɛn mber yi mu dɛ ͻmbͻtow Nkͻmhyɛnyi Krͻnkrͻn n’asɛm no mpetse. Nyankopͻn dze Ne mboa na nsɛnkyerɛdze a ͻnye no kͻ do somaa no; ͻno na yehu no ndɛ yi. Dɛm nsɛnkyerɛdze yinom a ͻnye Nyuankopͻn No mboa sɛw do yi, ͻnam Nyame mu anohoba do, osiandɛ Nyankopͻn kaa kyerɛɛ Anohoba Mɛsia (ANN) dadaw dɛ onnkotum eenya N’ayɛmuyie nyinara.\nWoyii kyerɛɛ no dɛ “Sɛ ekan Nyankopͻn N’enyimpa a nnkotum ayɛ” [Tadhkirah, pp. 120 – 121 2009 edition]. Nyikyerɛ kor so kyerɛɛ dɛ “kͻdo ara fa wo Ewuradze N’ayɛmuyie to gua” [Tadhkirah, pp. 557 – 558].\nAnohoba Mɛsia (ANN) no kyerɛɛw dɛ: “Ɔnam mbransɛm a ͻtoado yi ntsi: “Na ͻfa no w’Ewuradze N’ayɛmuyie ho no, ka kyerɛ binom so”, ͻhobrasefo yi hu dɛ biribi aba nntͻ sin wͻ dɛ ebɛkyerɛ iyi ͻnam N’adom na N’enyimpa ntsi; Nyankopͻn No a Ɔkrͻn eso Ɔyɛ Mbͻbͻrhufo no dze ayɛmuyie ama dɛm ahobrasefo yi wͻ dɛm ndzɛmba nyinara mu. Ɔannsoma nyia mfaso nnyi no ho a ͻtse dɛm dɛ ͻdze ne nsapan na Ɔammfa dwumadzi annhyɛ ne nsa wͻ ber a nsɛnkyerɛdze nnka ho. Ma ͻtse nye dɛ nsɛnkyerɛdze nyinara wͻdze maa no ma seiseiara woridzi dwuma na ͻbͻkͻdo ayɛ dɛmara. Otumfo Nyankopͻn bͻkͻdo ara ada Ne nsɛnkyerɛdze no edzi akͻpem dɛ Ɔbɛma ntseasee etsim” (Wͻkyerɛɛ ase fii Tafseer-ul-Quran Vol. VI pp.649).\nAnohoba Mɛsia (ANN) no kyerɛɛw bio dɛ: “Ahobrase na botooyɛ …yɛ gyinabew a ohia wͻ Ubadiyyat ho (etuhoakyɛ ma Nyankopͻn dɛ eyɛ No somafo) mbom ͻnam mbransɛm a ͻkrͻn no ntsi: “Na ͻnam w’Ewuradze N’ayɛmuyie ntsi, ka kyerɛ binom, odzi mu papaapa dɛ ebɛka Nyame ho ayɛmuyie akyerɛ (Wͻkyerɛɛ ase fii Tafseer-ul-Quran Vol. VI pp.649).\nBer biara a yenya Nyankopͻn N’adom na Ne nhyira no yɛbͻ no dawur na yɛka ͻnam mbransɛm a ͻwͻ Kuran nyiyimu yi mu ntsi na ampaara ͻwͻ dɛ yɛyɛ so. Mbom wͻdze ahobrase yɛ iyi kyɛn dɛ yɛbͻhoran dze aka. Hadhrat Khalifatul Masih ͻaka nserɛhwɛ ndaase yi wͻ USA na Canada a ndzeyɛɛ pii kͻͻr do a ͻnye ananabenfo hyiaae. Nyankopͻn maa wͻdze Islam ho nsɛm no ankasankasa too guan a dɛm nsɛm yi too n’abasa kͻr mbeambea a nna Jama’at a wͻwͻ hͻ no hͻn enyi nnda. Iyi yɛ Nyankopͻn Ne nhyira mu nhyira, na iyi nnyɛ ͻdasanyi ne mbͻdzembͻ.\nHɛn Jama’at yi woyii enyim wͻ USA Anee afamu, ͻnam Hadhrat Khalifatul Masih ne nserɛhwɛ wͻ beebi a ͻnnkͻr hͻ da. Ɔkͻr Los Angeles. Kurowpͻn no a n’apaamu hͻ wͻka Portuguese na Spain kasa a dɛm dͻm yi ahyɛ hͻ ma; na dwuma a dɛm dͻm yi wͻdɛ wodzi no yɛkaa noho asɛm wͻ ndawͻtwe a abɛsen kͻ no wͻ Fida Nyamesɛmka no mu. Ndɛ Huzoor paa Jama’at yi ho tam kyerɛɛ nanabenfo. Jama’at no too pon wͻ ahͻhohyiabea bi a ͻwͻ Los Angeles. Apamfo a wͻreyɛ iyi ho nhyehyɛɛ no dween dɛ ͻnam dɛ apontu no tow fa wiadze afamu ntsi dͻm nnkɛba, mbom dͻm kͻͻr do ara daa hͻn pɛ edzi dɛ wͻbɛba kɛpem da a odzi ewie a wͻdze robͻto pon no. Dɛm nhyehyɛɛ yi wͻyɛ dɛ wͻkan nkorͻfo bi ano a enyi da do dɛ wͻbɛba efi hͻn a wͻato nsa afrɛ hͻn no. Mbom, nyimpa pii gyee pen dɛ wͻbɛba ma ͻgyee apamfo no a wͻreyɛ ho nhyehyɛɛ no adwendwen. Ewie no, ngua no wͻdɛ wͻdze bi kaho ma dɛm ntsi hͻn a wͻkyerɛɛ dɛ wͻnye hͻn anyɛnkofo bɛba no gyedɛ wͻpa hͻn kyɛw. Enyimnyamfo piinara baa apontu no ase.\nHadhrat Khalifatul Masih kasae wͻ ase. Otwaa no tsia kyerɛɛ Kuran mu asɛm. Wiadze nyinara Ewuradze na ogyinaa do kasaa faa ͻdͻ na ayɛmuyie a Nkͻmhyɛnyi Krͻnkrͻn (NNN) wͻ ma adasamba na ͻkyerɛɛ mu dɛ ne nhyira suban no yɛ fasusu ma hɛn. Islam bɛyɛ dɛn bɛyɛ etsiͻdzen som? Dɛm fasusu yi tͻͻ dͻm no do. Obiara kaa dɛ nkyerɛkyerɛ yi wͻdɛ wͻtow petse, wiadze hia dɛm nkyerɛkyerɛ yi. Nkorͻfo baa ne nkyɛn na wͻkyerɛɛ hͻn atsenka na binom twee kͻͻr kasafir do kɛmaa MTA.\nWͻyɛɛ dɛm apontu no wͻ Esusowketseaba II ma nkorͻfo a wofifi mbeambea pii baa ase. Hͻn a wͻbaa apontu no ase yɛ ahabien eduokron biako (291). Hͻn enyi gyee Islam nkyerɛkyerɛ a ͻyɛ asomdwee, ͻdͻ, enyidzi na pɛrpɛr no. hͻn a wͻbaa apontu no ase no hͻn mu beenum yɛ US mbrahyɛ begyinafo (US Congress), duanan yɛ dawurbͻ dwumadzi a ͻwͻ atsenkwa, nwomahufo, duesuon yɛ aban edwuma mpanyimfo, eduasa esoun yɛ abemfo, duebiasa yɛ ananmusifo, edwuma a wͻnnhyɛ aban ase (NGO) hͻn anamusifo, nsͻrbansͻrba eduonu akron hͻn ananmusifo na akakabenfo wͻ ndzɛmba a wosua ho. Dza odzidzi do yi yɛ hͻn a wͻbaa apontu no ase no mu bi hͻn adwen.\nBarbara Goldberg kaa dɛ: Merekyerɛw ada m’enyigye edzi dɛ hom ato nsa afrɛ me dɛ membɛka ho ma wͻmma ͻhotseweefo akwaaba. Hom yɛɛ nhyehyɛɛ a ͻyɛ nwanwa a ͻkyerɛ obu na ͻda Kuw a hɛn mu faara nnyim no papa biara.\nObi so a ͻbae apontu n’ase kaa dɛ: Ɔhotseweefo yi gyina hͻ ma Kuw a menye no mmbͻͻ awɛr papa biara naaso ne nsɛm nye me nyamesɛm ho gyedzi kͻ do mapa. Yɛdͻ obiara, yɛnntan obiara, yɛgye obiara to mu, Nyankopͻn Kortsee wͻ hͻ na ne Nyankopͻn yɛ me Nyankopͻn…asɛm biara a ofi n’anomu puei yɛ nokwar. No botae a ͻyɛ wiadze asomdwee nna no kͻkͻbͻ a ͻnye dza ͻrokͻ do wͻ mber yi mu yi kͻ do a ͻfa no ͻko a wͻdze ndzɛmba a ͻyɛ hu ko no, nyinara yɛ nsɛm a hͻn banodzifo wͻdɛ wͻtse na wͻdze kͻ nyɛe do.\nOpanyin bi a ͻyɛ Mayor wͻ Redlands kaa dɛ: Mepɛ dɛ meda wo ase wͻ dɛ wͻato nsa afrɛ me dɛ membɛka homho Memenda yi mbɛtsie Ɔhotseweefo ne nsɛm a ogyina penkyɛr na asomdwee wͻ nkitahodzi ho wͻ wiadze yi mu. Ɔyɛɛ me enyigye pii dɛ metsee asɛm a Ɔhotseweefo kae a ͻfa no asͻr na aban ntamu. Ɔwͻ dɛ yehu dɛ nkorͻfo pii wͻ hͻ a wͻyɛ enyimpamu tsia hͻn ͻnam hͻn gyedzi wͻ nyamesom mu ntsi. Menye Ɔhotseweefo yɛ adwen dɛ sɛ nsɛm a ͻka nyimpa hyɛ na ewudzi a wͻdze ridzi nkorͻfo ammbͻ adze a, asomdwee nnkɛba ara da. M’enyidado ara nye dɛ yɛbͻkͻdo atsetse hɛn mbabun no, yebotum ebuei hͻn enyi wͻ penkyɛr mu na hɛn enyi bɛgye hɛnho hɛnho no dze hɛn bͻkͻ wiadze a ͻyɛ papa eso penkyɛr wͻ mu. Sɛ yɛhwɛ asɛm no ne fa kor a, USA wͻhͻ na wͻkasa tsia Islam na yɛhwɛ n’afa kor so a wͻgye Islam ne nkyerɛkyerɛ to mu.\nLee Baca, Los Angeles County Hwɛdofo a ͻwͻ atsenka kaa dɛ: Ɔhotseweefo Mirza Masroor Ahmad a ͻkɛseraa Los Angeles maa ͻdze ne nsɛm a ͻfa no asomdwee, ͻdͻ na pɛrpɛr kɛmaa dͻm a hͻn dodow yɛ ahaenum a wofi nsͻrbansͻrba mu. Nkorͻfo a wͻhyiaa hͻn binom yɛ ntwitwagye ho banodzifo, mbrahyɛ baguafo, hͻn a wͻhwɛ ekurowpͻn do, na nwomahufo. Ɔhotseweefo tsii ‘Ɔdͻ ma obiara, Ɔtan mma obiara’ mu yie dɛ ͻyɛ Nkͻmhyɛnyi Krͻnkrͻn (NNN) no, no nokwar nkyerɛkyerɛ. Wiadze asomdwee yɛ nsͻrbansͻrba nyina hͻn asodzii dɛ wͻbɛtam esuo mu; iyi yɛ hͻn a wͻbaa apontu ase nyina ntseasee. Dɛm ͻman yi ara so na wͻkaa nsɛm pii a ͻnnyɛ nokwar tsiaa Islam na Nkͻmhyɛnyi Krͻnkrͻn (NNN) na afei wͻdze Islam ne nkyerɛkyerɛ kͻͻr hͻyi, wonntum nhyɛ dza wͻkaa no ma. Kɛtseankyɛ Nyankopͻn ama Muslimfo nyansa ma wͻdze Islam ne nkyerɛkyerɛ fɛɛfɛw no etsim na wͻdze ayɛ edwuma so.\nƆnyimdzifo Grey Davis a nkyɛ ͻyɛ California Ɔhwɛdofo (Governor) no kaa dɛ: Nokwar m’enyi gye nsɛm a ͻfa no asomdwee, ntseasee na obu a wͻdze bu Nyankopͻn Ne mba. Hom nyim, M’adwen nye dɛ ͻwͻ dɛ yehu dɛ hɛn nyinara yɛ Nyamemba …Nyankopͻn Kortsee wͻ hͻ. Ɔbͻͻ hɛn nyinara, na Ɔpɛɛ dɛ yɛdͻ No na yɛdͻ hɛn fisamenafo. Mpuntu no ase no nna ͻtse bɛn Huzoor papaapa ntsi ͻnye no dzii nkͻmbͻ na ͻkyerɛɛ n’enyigye wͻ MTA mu na ͻgyee ndzɛmba bi a ͻbɛma ͻ’ahwɛ dza ͻrokͻ do wͻ MTA do.\nEric Garcetti a ͻyɛ Los Angeles City Council Kuwba no kaa dɛ: Ɔhotseweefo ne nsɛm no kyerɛ kwanpa a ͻma enuadͻ na obu a ͻyɛ asomdwee na mpuntu ne fapem wͻ wiadze mu. Kɛtseankyɛ no dwuma a oridzi dɛ ͻdze nsɛm a ͻfa no ͻdͻ, asomdwee, ankorankor tumdzi, penkyɛr, apetse wiadze no aaba mu.\nDana Rahrabacher, US Mbrahyɛ baguanyi dɛ: Ɔhotseweefo dze nsɛm ato hͻ ndɛ a atͻ hɛn nyinara do. Ne nsɛm a otwa fa penkyɛr na ͻdͻ ho na ankorankor gye hͻnho to mu no dzi mu a ͻkyekyerɛ hɛn nyinara bͻmu kor. Ndɛ nye da a m’ehu no na m’enyi agye ne nwomasu, n’adwen na adwen mu mpiwii wͻ nsɛm ho a ͻdze ato hɛn enyim yi na mbrɛ osi peɛwpeɛw wiadze nsɛm mu. Ɔyɛ asɛm a wiadze gyedzi ahorow nyina bɛgye ato mu. N’asomdwee asɛm gye dɛ wotsie …ͻdze kasamu nyimdzee ka asomdwee ho nsɛm.\nRachael Moran, a ͻhwɛ California Mbra Ntsetseebea do a ͻwͻ California Esuapͻn mu hͻ no kaa dɛ: Ɔyɛ enyimnyam na eyiedzi ma me dɛ meka dɛm ehyiadzi a ͻma asomdwee na penkyɛr na kankͻ. Ndɛ da yi, yɛdze adzesuadze a ohia rokͻ hɛn efiefi; asodzi da hɛn nyinara hɛn do dɛ yɛhwehwɛ asetsena mu kommyɛ na yɛtow bamba a yebotum afa do wͻ hɛn akwan na hɛn bra nyinara mu. Ebɛnadze na ͻbɛma hɛn nkanyan sen iyi? Ɔhotseweefo yi gyina hͻ ma sunsum na adwen mu ndzɛmba a ͻma hɛn ndzɛmba a ohia wͻ wiadze yi a nsɛmansɛma ahyɛ mu ma yi. Ɔkaa hɛn dɛ asomdwee yɛ ͻdodow ahyɛdze na ͻkyerɛ dɛ asͻr nkabͻmu wͻ n’adwen mu na ne nyansapͻw so nye dɛ yɛdze asͻr to nkyɛn a hɛn nyinara yɛyɛ ͻdͻ ho adze na ͻyɛ nhyɛ ma dɛ yɛbͻdͻ obiara.\nOnyimdzifo Mohammad Samir Council General of Egypt dɛ: Ɔyɛ Nyansa ho banodzifo… ne nsɛm ma nkanyan papaapa na mehyɛ nkorͻfo nkuran dɛ wondzi dwuma na wͻnka mbͻmu ntsena…ͻwͻ dɛ yedzi n’afotusɛm biara do na yɛbͻmu tsena.\nSophia Pandya a ͻyɛ ͻbemfo wͻ nyamesɛm ho wͻ California State Esuapͻn mu kaa dɛ: Emi, mara m’enyi agye Ɔhotseweefo ne nsɛm no a ogyina wiadze asomdwee na ͻdͻ a ͻka adasa do. Wiadze hia nyimpa no dͻ ho kan dɛ Ahmadiyya Kuw no.\nAziza Hasan a nkyɛ ͻyɛ Ɔkwankyerɛfo ma Muslim Public Affairs Council kaa dɛ: Mobͻ w’abaw do wͻ dwuma nwanwa a wodzii no Memenda a etwa mu yi. Ber a morokͻ fie no nna moho abaa me na m’enya ahoͻdzen fofor dɛ meyɛ obi a m’awea gyedzi horow ho na meyɛ Muslim Kuwba. Ɔhotseweefo n’ano tseew wͻ ne nsɛm no ho na dza ͻkaa no so tse dɛmara. M’enyi gyee papaapa dɛ ͻkasae tsiaa basabasayɛ sombo a wͻdze bͻͻ Nkͻmhyɛnyi Krͻnkrͻn Muhammad (NNN). Nkorͻfo pii bͻ mbͻdzen dɛ wobeyi asɛm yi akwa anaa wͻsaw kyin ho kɛkɛ. Ne nsɛm no kͻr enyimdzifo no a wͻehyia mu wͻ hͻ no a hͻn akadofo dͻͻso no.\nJohn McMahon a ofi San Barardiw County Sheriff’s Asoɛe kaa dɛ: asɛm no nam ne kyenan do na hɛn nyinara gye to mu dɛ yɛrebͻ mu ayɛ edwuma akͻ asomdwee ho no, nye kwan a ͻwͻ dɛ yɛfa do.\nDr. Frank Leivo a oenya eduyɛ mu atsenka no kaa dɛ: Ɔhotseweefo gyina hͻ ma som ne fa bi a mennye no nnyaa nkitahodzi naaso ne nsɛm nye me somho nyimdzii a mowͻ kͻ do mapa….asɛm biara a ofi n’anomu no yɛ nokwar. No botae a osi wiadze asomdwee do na no kͻkͻbͻ wͻ ndzɛmba ekukudam a wͻdze dzi ako ho no yɛ nsɛm a hɛn banodzifo hia dɛ wͻtse na wodzi do.\nƆsͻfo Jan Chase kaa dɛ: Ɔyɛ me dɛw dɛ m’enya kwan nye Ɔhotseweefo ridzi ehyia wͻ apontu yi ase. Ɔyɛɛ me pɛ dodow dɛ ͻkasaa faa basabasayɛ ho pͻkyee.\nDana Rohrabacher yɛ Republican Mbrahyɛ baguanyi a ne nsɛnkaa ͻtaa kyerɛ dɛ otsia Islam. Ber a wͻtoow ͻtopae wͻ Boston no ͻkaa dɛ Islam hyɛ mbofra nkuran dɛ wondzi ewu na ͻyɛ mbusu wͻ wiadze ndɛ mber yi. N’adwenkyerɛ wͻ mpontu no ho wͻ Los Angeles no woedzi kan abͻ dzin dadaw wͻ akyerɛw yi no sor hͻ. Ekyir yi ͻkyerɛɛw krataa kɛmaa hɛn kwankyerɛfo a ͻhwɛ baguamu nsɛm ho (Director of Public Affairs) wͻ Americaman mu dɛ: Ɔhotseweefo wͻ dɛ onya enyigye dɛ o’edzi nkunyim dɛ ne nserahwɛ wͻ California Anaafo edua nduamba a ͻbɛma akoma edzi dɛw mfe pii. Iyi na Huzoor ne nserahwɛ dze aba wͻ n’adwenkyerɛ ho.\nHadhrat Khalifatul Masih nye Los Angeles Times dzii mbisase na ne nsunsuado na woetsintsim no wͻ ase ha yi:\nAsɛmbisa (A): Isi dɛn tow Islam a ͻyɛ asomdwee som yi ne nsɛmpa petse Americaman yi mu ͻnam ewirkadze a Muslim akodzenfo reyɛ yi na obinom so wͻ adwen tsia mbrɛ Islam tse yi?\nNyiano (N): Nkorͻfo a wotsia Islam ayɛ Muslimfo ayɛyɛadze na wͻahyɛ hͻn akͻmfo mber pii wͻ abakͻsɛm mu, ma dɛm ntsi wͻnye hͻn dzi ako yɛ hͻn bi wͻ ayɛyɛadze a wͻdze yɛ hͻn no ho. Mbom siesieara dze akodzi wͻ som ho a ͻtse dɛm nnyi hͻ. Ber biara a kuw bi bͻsoɛr wͻ Islam dzin mu dandan ne (Islam) nkyerɛkyerɛ no, ͻwͻ dɛ yɛsoɛr kasa ho. Nnyɛ Americaman mu nko, mbom wiadze ne afɛnandze nyinara Islam n’atanfo gu som no ho fi, hͻn a wonnyi nokwar ntseasee wͻ Islam ho. Iyinom nye ekuwekuw a wͻtaa basabasayɛ ekyir no, wͻnnyɛ nkorͻfo a wͻyɛ nokwar som no ekyirtaafo.\nAmerica ha yɛwͻ nhyehyɛɛ a yɛdze dzi dwumapa. Mfe ebien a etwa mu kͻ no, yɛridzi dwuma a yɛato no dzin “Muslims For Life” (Muslimfo Abrabͻ) dawurbͻ. Yɛtwe bͻgya dze kyɛ. Asͻpͻn noara yɛtwee bͻgya mbͻdambͻ ͻpepe du dze kyekyɛɛ ayarsabea pii.\nA: Wo kuw yi kyerɛ dɛ Asͻr nko, na Aban nko. Ɔwͻ dɛ wͻtsew hͻn ntamu ma obiara noara gyina n’anansa do. Iyi agye ntaa wͻ amanaman a ͻdodow yɛ Muslimfo wͻ Boka Finimfin (Middle East) hͻ; bea a amanyɛ banodzifo no robͻ mbͻdzen dze Islam aman abͻbͻ adze dze ahyɛ nhyɛ aban a woetutu hͻn agu wͻ Arab Apaamu (Arab spring) hͻ. Ana apaamu hͻ bͻdwe, ehw ɛ a sɛ wͻdze aban a ͻnnhyɛ nyamesom ase ba a?\nN: Dza yehu no wͻ Egypt nye dɛ wotuu Honsi Mubarak adze do no, nsesa biara mmbae. Yɛwͻ aban a besi ndɛ ͻnnyɛ n’asɛdze mma ͻman no na ͻmmbu nkorͻfo hͻn eyiedzi. Libyaman mu no ebusua biara wͻ n’aban. Ɔsoafo a ͻhwɛ bambͻ do no bͻͻ kͻkͻ ndansa yi dɛ obinom pɛ dɛ wotu aban no a wͻatow aba eyi no no, na gyedɛ wͻyɛ ho biribi ͻno ͻman no bɛyɛ bisibisi basaa. Wͻ Tunisiaman mu no obiara dɛ wͻresesa ͻman no akͻ ne yieyɛ mu papaapa wͻ nyamesom dzin mu naaso asomdwee nnyi hͻ. Sɛ nokwar ka-ma-menka-bi amambu bɛba apaamu hͻ a gyedɛ wodua amambu a wͻyɛ no wͻ Anee wiadze afamu (West).\nA: Ɔbɛyɛ dɛn bɛyɛ ma amanaman kuw dze asomdwee aba apaamu hͻ a akokoeko na basabasayɛ esi hͻ yi?\nN: Abosoom kakra a etwa mu yi, Ɔman panyin Shimon Peres a ͻwͻ Israel kaa dɛ Amansan Nkabͻmu Kuw mfa asordaafo nkͻ amanaman a basabasayɛ esi hͻ no; mbom Arab nsordaafo nkotsee na nnyɛ Anee aman mu nsordaafo bi a. Odzi mui ma aman a wͻbenbɛn dɛ wͻbɛka ekua na wͻabͻ mbͻdze esiw akasakasa biara awͻ apaamu hͻ. Ɔyɛ apaamu hͻ hͻn asɛdze dɛ wobesiw ewurkadze a ͻrokͻ do wͻ Syriaman mu hͻ no.\nA: Ebɛn kwan do na edwen dɛ ko a esi wͻ Syria yi bɛtsew?\nN: Syria aban hͻn dodowara yɛ Alawite na Syriamba hͻn dodowara yɛ Sunnis. Aban no dzii Sunnifo no hͻn enyi na wͻdze enyimpamu bae. Na seiseiara dze binom so aba ͻman no mu a wͻpɛ hͻnara so hͻn yesu a hͻn a wodzi emim mbordo ka ho dɛ wͻrebɛyɛ etuatsewfo no mboa. Dɛm ntsi akasakasa abɛda etuatsewfo no na aban no ntamu. Ayɛkayɛkadze na adzesɛe no, aban no dze hyɛɛ ase, mbom ekuw ebien nyina dzi fͻ. Hͻnara nnkotum esiesie, dɛm ntsi ͻwͻ dɛ tserɛwbͻ bi ba ma wͻhwehwɛ kwan a ͻbɛma ko no aba ewie.\nA: W’asɛm nye dɛ ͻyɛ aman a wͻbɛn ho no hͻn asodzi dɛ wͻbͻhwehwɛ kwan a wͻbɛfa do ma asomdwee aba. Ehu mbͻdzen a Russia na America dze too gua dɛ wͻnye aman ebien nyina bɛka ekua na wͻayɛ nhyehyɛɛ a aman a wͻbɛn hͻn no enyi bɛgye ho?\nN: Wiadze nyinara ndɛ ayɛ wiadze kurowba, ntsi dza bea a wͻbɛn ho nyina ayɛ bayaa. Mbom wiadze nkyekyɛ mu akɛse ebien no da ho wͻ hͻ a Russiafo hyɛ Syria aban no tsipia ma aman a wͻwͻ Anee afamu no so hyɛ etuatsewfo no so tsipia. Ɔbɛyɛ adwenpa ama Americaman na Russiaman dɛ wͻbɛma adze sɛe no abͻ adze. Ɔwͻ dɛ ͻbͻ adze osiandɛ sɛ ͻkͻdo a ͻbͻtwe wiadze nyinara aba mu.\nA: Ahmadiyya Muslim Kuw no wͻahyɛ ne mpanyimfo no ma woetu efi Pakistan kͻ amantu mu, na dɛm akasakasa yi bɛyɛ dɛn ama Islam nkyerɛkyerɛ no abͻ mu akͻ do tͻͻtsee?\nN: Yɛgye dzi dɛ Mɛsia no aba dɛ ͻyɛ ͻsomafo, dɛ ͻyɛ nkͻmhyɛnyi a ͻnndze mbra biara aba; ͻno na ͻdze Ahmadiyya Muslim Kuw no bͻbͻͻ adze. Muslimfo no bi nngye nnto mu na wͻnngye nndzi dɛ sɛ Nkͻmhyɛnyi Krͻnkrͻn (NNN) ba na ͻkͻ a Nkͻmhyɛnyi biara nnkopuei n’ekyir bio, sɛ ͻdze mbra bɛba O! anaa ͻnnkɛfa aba O! Pakistan aban no ahyɛ mbra etsia Ahmadiyyafo kyerɛ dɛ wͻnnyɛ Muslimfo wͻ mbra na nkyerɛkyerɛ mu. Ahmadiyyafo twamu ͻpepe, nnyɛ Pakistan nko. Mbom botum ehu wͻ hͻ dɛ Pakistan Mullahfo suro dɛ sɛ woennsiw Ahmadiyyafo no ho kwan dɛ wͻdze hͻn pɛ bɛyɛ hͻn som a, ͻnnkɛkyɛr biara Ahmadiyya Kuw no botum atwe Pakistan Muslim akra nyinara akͻ hͻn nkyɛn.\nA: Ɔman bɛn na Ahmadiyya Kuwmba dͻͻso papaapa, na henfa so na Kuw no riyin ntsɛmtsɛm?\nN: Yɛwͻ dͻm mpempem wͻ Asia naaso Ebibir Atoe afa mu na Kuw no riyin na ͻrotu mpon ntsɛmtsɛm. Nkyɛ Pakistan asͻrmba dͻͻso yie. Naaso mber yi mu no Ebibir amanaman no bi dͻͻso papaapa yie. Nyimpa mpempem na wͻdͻm Kuw yi da biara. Obinom suro Islam som no, obinom so mpo kyir asͻrasͻr nyinara, wͻnngye Nyame biara nndzi naaso mber bi bɛba a wͻbɛsan ahwehwɛ nyamesom.\nYɛwͻ awerɛhyɛmu dɛ sɛ wodu dɛm gyinabew no a yebotum aboa hͻn mu dodow nara ma wͻahyɛ hͻn sunsum mu sintͻ yi ma wͻ Islam nokwar nkyerɛkyerɛ do.\nHadhrat Khalifatul Masih kaa dɛ, mpɛn pii wͻ hͻ a nsɛm bisa no pii wͻ hͻ a wͻmmbͻ ho dawur naaso Los Angeles Times dawurbͻ nwoma no ma hɛn nsɛm ho dawurbͻ wͻ hͻn dawurbͻ krataa no mu. Huzoor kaa kyerɛ nsɛmkyerɛwfo no dɛ sɛ mber yi do nyimpa anngye Ahmadiyya annto mu a hͻn awow ntoatoado bɛgye Ahmadiyya ato mu. Na ͻyɛ Ahmadiyya na obotum ahyɛ hͻn sunsum mu sintͻ no ma ama nyimpa dodow noara.\nWall Street Journal nsɛmkyerɛwfo no bisaa Hadhrat Khalifatul Masih dɛ siantsir bɛn na ͻnam do ma ͻdze bɛseraa California yi? Oyii ano dɛ, asaase nyinara yɛ hɛn dze, dɛm ntsi ͻwͻ dɛ yɛdze hɛn nsɛm no kͻ wiadze afɛnandze nyinara. Na tsitsir nye dɛ mobͻhwɛɛ m’asͻrmba a wͻwͻ ha. Bɛyɛ dɛ nna n’adwen yɛ no dɛ amanyɛsɛm ntsi na me bae na morobͻhwehwɛ mfaso bi efi ha. Hadhrat Khalifatul Masih kaa dɛ wͻammba dɛ ͻrobͻhwehwɛ mfaso biara ama no ho anaa n’asͻrmba no. Ɔka dɛ botae kor a medze nam nye dɛ mebotum ama hom edzibewdzifo ayɛ nhyehyɛɛ a ͻdze asomdwee bɛba wiadze. Afei ͻtwee adwen gyina dɛ yɛbͻhwɛ eyi amanaman ko a wͻabɛsensɛn hɛn kͻn do no. Sɛ yɛannhwɛ ennyi dɛm gyinabew yi a wͻama adasamba pii rohwer hͻn nkwa no emmfi hͻ a, na ͻka dɛ ͻyɛ Ngyiresi Abrokyirman Atoe mu na dɛm ehwimhwim no fi reba.\nƆnam LA Times Dawurbͻ krataa, Wall Street Journal, Chicago Tribune na Dawurbͻ nkrataa ahorow do maa hɛn nsɛm duur nyimpa bɛyɛ ͻpepe enum na fa (5.5million) hͻ. Nyimpa bɛyɛ ͻpepe enum na ne boree na wͻnam dawurbͻ nkrataa yi do tsee dɛm nsɛm yi, na nyimpa bɛyɛ ͻpepe fã na wͻdua “radio” do tsee nsɛm no. Ɔnnyɛ adze a nkyɛ yebotum dze hɛn tum ayɛ, mbom ͻyɛ Nyankopͻn N’adom ara kwa. Ɔnam No tum do na ͻwͻ dɛ yedua iyi do nya mfaso na yɛdze edwuma no kͻ kan na yɛma otu mpon.\nNserahwɛ bea a ͻtͻ do ebien nye Vancouver a ͻwͻ Canadaman mu. Hͻ na asͻrdan a dzin dze Baitur Rahman no wͻpaa ho tam. Wͻtoow nsa frɛɛ ahͻho piinara na dawurbͻ nkrataa ahorow pii so baa dwumadzi yi ase bi. Sɛ yɛkeka bͻ mu a Canadaman nyinara mu nyimpa bɛyɛ ͻpepe awotwe (8million) na wͻtsee hɛn nsɛm a ͻwͻ dawurbͻ nye nsɛmbisa a nsɛmkyerɛwfo no bisabisa Hadhrat Khalifatul Masih V. CBC (Canadaman mu TV) na BBC bͻͻ asͻrdan no mbuei no ho dawur na nyimpa bɛyɛ ͻpepe kor na wͻnam mfir do hwɛɛ dwumadzi a ͻtse dɛm yi. Nyimpa ͻpepe ebien hwɛɛ no wͻ CTV na nyimpa kuw bɛyɛ mpem ahaesia na wͻhwɛɛ no wͻ Global TV. Dawurbͻ nkrataa du biako na wͻbͻͻ ho dawur na Radio so bͻͻ ho dawur ma nyimpa bɛyɛ mpem ahaesia tsee.\nManmeet Singh yɛ Jama’at yi ne nyɛnko, ͻyɛ ͻsoafo wͻ Alberta mansin mu. Ɔka dɛ na wͻakyerɛw nsɛmpͻw bi a ͻfa asomdwee ho a nkyɛ ͻrokɛ kenkan no wͻ Geneva na ͻka dɛ, ber a otsiee Hadhrat Khalifatul Masih no nsɛm wiee no wͻayɛ n’adwen dɛ ͻbɛyɛ nsesa wͻ ne nsɛmpͻw no mu, na ͻdze nsɛmpͻw bi a Huzoor kaa no ahyehyɛ mu. Radio kasafir bi a wͻfrɛ no Sher-e-Punjab kaa dɛ, Huzoor ne kasaa no ma akokodur pii. Obi fofor so kaa dɛ Huzoor dɛ sɛ yebuei asͻrdan fofor a nna yeebuei kwan fofor ato hͻ ama fahodzi fofor. CBC kasafir n’anamusinyi no kaa dɛ Huzoor yiyii nsɛm a wobisaa no nyinara ano yie. Obi so ka dɛ afei na wͻatse dɛ nsɛm a ͻnnyɛ nkyerɛkyerɛ kɛkɛ wͻ som yi mu. Ɔka dɛ ͻbɛka dɛm nsɛm yi akyerɛ ne mba.\nMorocco Muslimnyi bi so kaa dɛ ͻwͻ awerɛhyɛmu dɛ Huzoor n’asomdwee nsɛm no bɛboa ma nkorͻfo eyi tsirmupͻw a wͻwͻ wͻ Islam ho efi hͻ dɛ Islam yɛ nhyɛ som. Ɔdɛ ͻyɛ Muslimnyi naaso woesua ndzɛmba pii efi Huzoor ne kasaa no mu. Ɔhͻho bi so kaa dɛ Huzoor ne kasaa no ma adwen pii na ͻfa nsɛm pii so ho. Ne nsɛm no tsitsir gyina ndzɛmba a adasamba suro ho, ͻyɛ nsɛm a no mu dͻ na awerɛhyɛmu wͻ mu. Obi so ka dɛ Nyankopͻn No koryɛ ho nsɛm a ͻwͻ mu no hia ma wiadze nyinara. Dawurbͻ asoɛe ahorow pii na wͻboa ma nsɛm yi petsee. Americaman mu dͻm bɛyɛ ͻha nkyɛmu anan (4/5) na wͻtsee dɛm nsɛm yi. Ɔfa no Atoe mansim mu no nyimpa bɛyɛ ͻha nkyɛmu eduonu enum na wͻtsee. Wͻ Canadaman mu no ͻman no nyinara mu dͻm bɛyɛ ͻha nkyɛmu eduonu enum na wͻtsee. Iyi yɛ Nyankopͻn N’adom na Ne nhyira ara kwa.\nObi bisaa wͻ Canada dɛ asͻr yi yɛ asomdwee asͻr sɛso ampa, ana no mu dͻm no bͻ asomdwee bra anaa? Hadhrat Khalifatul Masih buaa dɛ Kuran no mu mbra kyerɛ asomdwee, dɛm ntsi sɛ odzikannyi bi anaa Muslimfo bi nndzi dɛm mbra no do a, na ͻyɛ hͻn mfomdo. Muslimfo nndzi dɛm mbra yi do ntsi nna Nyankopͻn soma Anohoba Mɛsia (ANN) no. Nsɛm pii esisi, ofi ber to ber, Canada keteke akwanhyia, Boston ͻtopae a osii, London ekumekum, iyi nyinara yɛ nkorͻfo kumaabi na wͻyɛ no wͻ Islam dzin mu. Huzoor kaa dɛ iyinom nyinara fi dɛ nyimpa adan n’ekyir ama Nyankopͻn na wͻyɛ dɛm ewurkadze yi wͻ Islam ne dzin mu. Ɔkamfoo Muslim Egyinatufo Kuw a wͻwͻ London wͻ kasa a wͻkaa faa ewudzi a osii wͻ London hͻ no, na ͻkaa dɛ ͻnnyɛ Islam no nkyerɛkyerɛ dɛ obi bɛyɛ dɛm.\nWobisaa dɛ, ebɛnadze na yɛbɛyɛ esiw ͻyɛtrado nhyɛdo ho kwan wͻ wiadze yi mu? Yɛgudo ara rosom adasamba wͻ amanaman ahorow do a yɛreboa hͻn akwan ahorow pii do na yɛrebͻ asomdwee ho dawur. Yennyi tum biara dɛ yɛdze asomdwee bɛba wiadze, na dza yɛbotum ayɛ ara nye dɛ yɛbͻbͻ Islam nkyerɛkyerɛ ho dawur na yɛbͻkͻ do ara ayɛ. Ɔriyi nsɛm a ͻfa ͻyɛtrado ano no, Hadhrat Khalifatul Masih kaa dɛ, hɛn asͻrdan nyinara ma asomdwee na ͻdͻ ho nkyerɛkyerɛ. Dɛm ntsi na nyimpabͻnfo nndͻͻso wͻ hɛn Kuw yi mu no. Sɛ obi wͻ mu a ͻnnfata a, yɛyi no edzi fi som no mu.\nCBC nsɛmkyerɛfo no bͻͻ mbͻdzen wͻ akwan ahorow pii do dɛ nkyɛ ͻbɛma Huzoor agye ato mu dɛ Islam nnyɛ asomdwee som na Muslimfo mbͻ asomdwee bra. Huzoor buaa no dɛ, ͻkwan biara nnyi hͻ a ͻbɛfa do ama wͻaka dɛ Islam nnyɛ asomdwee som na ͻrennsesa n’ano so nnka asɛm fofor. Na ͻsɛnkyerɛwfo no bisaa no bio dɛ kwan bɛn do na yɛbɛfa atserɛw hɛn nsɛm yi mu akͻ wiadze afɛnandze nyinara.\nHadhrat Khalifatul Masih kyerɛɛ dɛ yɛdze Islam nkyerɛkyerɛ korgyee no reyɛ edwuma na yemmpetuw nnyɛ biribiara. Yɛrobͻ mbͻdzen dze hɛn nsɛm akͻ wiadze n’afɛnandze nyinara. Mber bi na ͻyɛ Anohoba Mɛsia (ANN) no nkotsee, na noara ankasa n’aber do no, onyaa nyimpa mpem aha enum. Hɛn ber do yi yɛayɛ ͻpepepem. Ɔyɛ Nyankopͻn Ne pɛ a, Muslimfo nye hͻn a wͻnnyɛ Muslimfo nyinara rehɛn Ahmadiyya Kuw yi mu. Nyankopͻn N’adom ara kwa nsusuii kyerɛ dɛ nyimpa bɛyɛ ͻpepe eduonu (20milliom) na wͻtsee Ahmadiyya ho nsɛm wͻ Huzoor ne nserahwɛ wͻ America Etsifi afamu. Dɛ yɛbotum abͻ dawur kɛse dɛm ma nyimpa dodow dɛm atse na wͻbenya nsunsuado pa na hͻn mboa ronntum nye nyimpasu no dwumadzi. Iyi ofi Nyankopͻn. Nda kakra a abɛsen kͻ no, Hadhrat Khalifatul Masih kaa Hadhrat Khalifatul Masih a ͻtͻ do anan no daaso bi a ͻkyerɛ dɛ ohun nyimpa pii wͻ Los Angeles mansin no mu. Daaso no mu no, ͻtsee dͻm pii hͻn ndze nkotsee dɛ wͻreka nkunyimdzisɛm roboa Islam nye Ahmadiyyat. Nokwar nye dɛ ndze a wͻkasa fua nserahwɛ yi ka iyi so ho. Dza wͻatwe adwen egyina do na ebisatse nyinara afei ͻbɛkyerɛ dɛ dɛm ndze yi bͻkͻdo akasa wͻ ber yi do na akͻ sor ͻnam Islam ntsi.\nHadhrat Khalifatul Masih kaa dɛ ͻyɛ nsɛnkyerɛdze soronko a ofi Nyankopͻn hͻ dɛ bosoom kor a abɛsen yi ͻkͻr nserahwɛ wͻ Spain na woyii Jama’at yi enyim papaapa wͻ hͻ. Ɔman a nkyɛ ͻhyɛ Islam ase no ndɛ abɛyɛ Kristian na mbrɛana wͻretsɛw Islam bio a. iyi ekyir bosoom kor no bea a ͻwͻ USA a Hadhrat Khalifatul Masih kɛseraa no hͻn a wͻka Spanish na Portuguese kasa no ahyɛ hͻ ma twem. Afei abɛyɛ hɛn dwumasom dɛ yɛbͻhwɛ iyi yie na yɛdze asɛm no akͻ Spainfo a wͻwͻ Wipue na Witͻree ahyɛ ngyinado na yɛdze abɛhyɛ Islam frankaa no ase. Dɛ mbrɛ wͻkasaa ho wͻ Fida Nyamesɛmka wͻ Los Angeles no Americafo no a wͻka Spanish na Portuguese kasa no ka dɛ wͻbor nkorͻfo a wͻwͻ Spain no do mpon mu do ntsi wͻmma enyi mbra hͻn do.\nHadhrat Musleh Maud (Allah N’enyi ngye no ho) kaa no da kor bi dɛ USA wͻ nsunsuado bi wͻ “ewia a opuei fi Anee” wͻ nkitahodzi. Ɔwͻ dɛ yɛyɛ Tabligh ho nhyehyɛɛ pͻkyee wͻ USA mbom ͻwͻ dɛ yɛyɛ hɛn adwen dɛ yɛnnkobu hɛn enyi egu hɛnara hɛn Tarbiyyat a ͻyɛ hͻn a wͻaba fofor no hͻn dze no. Ɔwͻ dɛ yɛdze ndaase na ntͻyɛɛ dzi dɛm dwuma yi. Dɛmara so na Canadaman ne nkyɛmu anan hͻn nsa aka hɛn nkyerɛkyerɛ no. Canada Jama’at so wͻdɛ wͻdze asɛm no tu ntsen kͻ kan wͻ dɛ wͻdze Tabligh, Tarbiyyat nam na wͻkyerɛ hͻn ndaase na wͻsom Nyankopͻn wͻ pisi mu (Insha Allah). Kɛtseankyɛ Nyankopͻn ama Jama’at no na wiadze mba nkaa no nyinara hͻn botae ahyɛ ma wͻ mudzi mu.\nHadhrat Khalifatul Masih kaa dɛ wͻ America na Canada man mu no Nyankopͻn ama mbabun ahom ma wͻdze reyɛ edwuma wͻ akwan fofor ahorow do a orubuei ama hɛn. Dɛm mber yi do mba wͻdɛ wͻyɛ edwumadzen sen hͻn a woedzi hͻn enyim kan no na wͻmbͻ mbͻdzen nyi hͻn asodzi a ͻda hͻn do. Kyerɛkyerɛwfo a wͻwͻ aman ebien yi mu no nyinara yɛ mbabun na hͻn edwumayɛfo no nso robͻ hͻn ho mbͻdzen ara yie wͻ Nyame N’adom ntsi. Hͻn beenu no nyinara ayɛ edwuma akͻ ekyir ara yie. Siesieara ͻyɛ Tabligh na Tarbiyyat asoɛe na ͻwͻ dɛ wͻma mfaso ba dza wͻayɛ no ho. Yɛserɛ dɛ Nyankopͻn nhyira hͻn na ͻma hͻn ahobrase sunsum. Onnyi dɛ ntsɛn ba obiara no mu, mbom ͻwͻ dɛ ahobrase sunsum dͻͻ so. Anohoba Mɛsia (ANN) no kaa dɛ, ahobrase sunsum ho hia papaapa. Nyankopͻn mboa hɛn na Ɔma yenya dɛm sunsum yi. Amen!


Deuteronomium 24 | Intanɛt So Bible| Wiase Foforɔ Nkyerɛaseɛ\n24 “Sɛ ɔbarima ware ɔbea na ohu sɛ ɔbea no ayɛ biribi a enye ma enti ɔmpɛ no bio+ a, ɛnde ɔnkyerɛw awaregyae krataa+ nhyɛ ɔbea no nsam na ɔmma omfi ne fie nkɔ.+ 2 Omfi fie hɔ nkɔware ɔbarima foforo.+ 3 Na sɛ ɔbarima a ɔto so abien no nso ani nnye no ho na ɔkyerɛw awaregyae krataa de hyɛ ne nsam pam no fi ne fie, anaa sɛ ɔbarima no wu a, 4 ne kunu a odi kan a ɔpam no no ntumi nware no bio bere a ɔbea no ho agu fĩ no,+ efisɛ Yehowa kyi nneyɛe a ɛte saa. Enti hwɛ na woamma bɔne amma asase a Yehowa wo Nyankopɔn de ama wo no so. 5 “Sɛ ɔbarima ware foforo a,+ ɔnnkɔ sraadi, na ɔnnyɛ adwuma foforo biara nso. Ɔntena fie afe na ɔmma ne yere a wafa no no ani nnye.+ 6 “Obiara nnnye owiyammo anaa ɔbo a ɛda so no awowa.+ Sɛ ɔyɛ saa a, ɛyɛ ɔkra na wagye no awowa no. 7 “Sɛ wohu sɛ obi akyere ne nuanom Israelfo no bi* asie+ na ɔne no di wɔ atirimɔden so na ɔtɔn no a,+ ɛsɛ sɛ nea wakyere ne nua asie no wu. Yɛ saa fa yi adebɔne fi wo mfinimfini.+ 8 “Hwɛ wo ho yiye wɔ kwata ho,+ na yɛ nea Lewifo asɔfo no bɛkyerɛ mo nyinaa.+ Munni nea maka akyerɛ wɔn no nyinaa so pɛpɛɛpɛ.+ 9 Kae nea Yehowa wo Nyankopɔn de yɛɛ Miriam wɔ kwan so, bere a mufi Egypt reba no.+ 10 “Sɛ wobɔ wo yɔnko bosea a,+ nkɔ ne fie nkogye nea ɔde asi awowa no.+ 11 Gyina abɔnten ma nea woabɔ no bosea no nkɔfa nea ɔde asi awowa no mmrɛ wo wɔ abɔnten hɔ. 12 Nanso sɛ onii no ho akyere no a, hwɛ na woamfa nea ɔde asi awowa no anto wo ho amma ade ankye so.+ 13 Owia kɔtɔ ara pɛ a, san fa nea ɔde sii awowa no kɔma no+ na ɔmfa ne ntama nna+ na onhyira wo.+ Na Yehowa wo Nyankopɔn nso bebu no trenee ama wo.+ 14 “Nsisi ɔpaani hiani a ne ho akyere no; wo nua oo, ɔhɔho a ɔte w’asase so wɔ wo kurom oo, nsisi no.+ 15 Tua no ka da no ara,+ na mma owia nnkɔtɔ so efisɛ ne ho akyere no, na n’akatua no ara ne ne kra anidaso. Woanyɛ saa na osu frɛ Yehowa+ a, ɛbɛdan bɔne ama wo.+ 16 “Sɛ mma yɛ biribi a, nkum wɔn agyanom, na sɛ agyanom nso yɛ biribi a, nkum wɔn mma.+ Obiara bɔne ho na wonkum no.+ 17 “Sɛ ɔhɔho+ anaa agyanka+ de asɛm ba w’anim a, nnan atemmu ani, na nnye okunafo ntama awowa.+ 18 Kae sɛ na woyɛ akoa wɔ Egypt asase so na Yehowa wo Nyankopɔn gyee wo fii hɔ.+ Ɛno nti na mede mmara yi rema wo na woadi so. 19 “Sɛ wutwa w’afuw mu nnɔbae+ na wugyaw nnɔbae a wɔakyekyere no bi wɔ hɔ a, nsan nkɔfa. Gyaw ma ɔhɔho ne agyanka ne okunafo+ na Yehowa wo Nyankopɔn ahyira wo nsa ano adwuma nyinaa so.+ 20 “Sɛ woporow wo ngodua a, nsan nkɔfa so bio. Gyaw nea aka wɔ so no ma ɔhɔho ne agyanka ne okunafo.+ 21 “Sɛ wotew wo bobeturom aba a, nsan w’akyi nkɔtetew nea aka wɔ so no. Gyaw ma ɔhɔho ne agyanka ne okunafo. 22 Kae sɛ na woyɛ akoa wɔ Egypt asase so.+ Ɛno nti na mede mmara yi rema wo na woadi so.+\n^ Nea ɛkyerɛ ankasa ne “ɔkra bi.”


Akomamusɛm Nnyinahɔma wɔ Akan ne Kiswahili – Kmtyw Social Education Communiversity!\nAkomamusɛm Nnyinahɔma wɔ Akan ne Kiswahili\nTags: akan, akomamusɛm, conceptual metaphor, kambon, kiswahili, nnyinahɔma, obadele, solcon iii, twi\nDwumadie wei mu, yɛhwɛ nsɛdie ne nsonsonoeɛ a ɛda akomamusɛm, adwenemusɛm, ne atenkasɛm wɔ Akan ne Kiswahili mu. Ɛkame ayɛ sɛ kasatɔmmɛ sɛ kasa di amammerɛ mu akotene wɔ ɔman biara mu. Kasa yɛ kwan baako a amammerɛ ankasa da adi. Okunini, Agya Kambon ne Okuninibaa, Ɛna Dzahene-Quarshie (2016) ma ɛdaa adi pefee sɛ nsɛdie da nnipakuo mmienu yi ntam; afei, ntotoho nhwehwɛmu a ɛfa mmɛbusɛm a akɔyɛ pɛ ɛne deɛ ɛdi nsɛ yi ho nso ama yɛahunu pefee sɛ Akan ne Kiswahili wiase adwenemusɛm a ɛwɔ kasa yi mu san di nsɛ yie pa ara. Okuninibaa Dzahene-Quarshie (2018) ma yɛtee aseɛ sɛ wɔ Kiswahili mu, akomamusɛm, atenkasɛm, ne adwenemusɛm taa da adi wɔ nnyinahɔma kwan so. Ɛnam wei nyinaa so na nhwehwɛmu yi hwɛ kasamufa a ɛfa honam akwaa ho; a ɛsan hwɛ ɔdedesɛm a ɛne wɔn nneyɔ kyerɛ akomamusɛm, atenkasɛm, ne adwenemusɛm bi te sɛ ne ti nni hɔ (a ɛkyerɛ sɛ nipa ko no, sɛbe, wabɔ dam) wɔ Akan kasa mu ɛne hana akili ‘ne tiri awu’ (a n’aniso nkyerɛaseɛ ne ‘ɔnni adwene/amene/tirim hon’). Nkratoɔ a ɛwɔ nhwehwɛmu yi na ɛfiri mmataho nwoma mu ɛne ɔmanni kasafoɔ nimdeɛ mu. Nhwehwɛmu yi ne dwumadie nhyehyɛɛkwan no yɛ adwenefa nnyinahɔma.\nTenten simma 31, simmasini 23\nDr. Obadele Kambon's PowerPoints/Video LecturesThe Afrikans Who Emancipated Themselves\nDr. Obadele Kambon's PowerPoints/Video LecturesLexicalization and Issues of Semantic Analysis In Serial Verb Construction Nominalization\nDr. Obadele Kambon's PowerPoints/Video LecturesDu Bois and the Human Rights Agenda: 150th Anniversary Symposium


Hena Ne Thomas Emlyn? Adɛn Nti na Ɔpoo Baasakoro Nkyerɛkyerɛ no?\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Malay Maltese Maya Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Tswana Turkish Tuvaluan Twi Ukrainian Umbundu Vietnamese Xhosa Yoruba Zulu\nThomas Emlyn—Ɔkaa Abususɛm Anaa Nokwasɛm?\nHENA ne Thomas Emlyn, na dɛn nti na ogyinaa nokware akyi denneennen? Dɛn na ɔyɛe a yebetumi asua biribi afi mu nnɛ?\nYebenya mmuae no a, gye sɛ yɛkɔ yɛn akyi bɛboro mfe 400 kɔhwɛ England ne Ireland abakɔsɛm. Saa bere no, na Anglikan asɔre no wɔ tumi kɛse. Afei nso, na Protestant akuw ne ankorankoro binom wɔ hɔ a wɔne Anglikan asɔre no adwene nhyia wɔ nneɛma pii ho.\nƆYƐ ONIPA BƐN?\nSaa bere yi ara mu na wɔwoo Thomas Emlyn. Wɔwoo no May 27, 1663 wɔ Stamford, Lincolnshire, England. Bere a odii mfe 19 no, ofii ase kyerɛkyerɛe wɔ asɔre. Akyiri yi, okodii sɔfo maa ɔbaa nuonyamfo bi a ɔte London. Eduu baabi no, otu kɔɔ Belfast, Ireland.\nƆwɔ Belfast no, edidi mu ara na wɔde no too asɔre bi ano. Akyiri yi koraa de, na Emlyn tumi kɔyɛ asɔre wɔ mmeaemmeae bi te sɛ Dublin.\nDƐN NTI NA WƆBƆƆ NO SOBO SƐ WAKA ABUSUSƐM?\nYɛreka yi nyinaa, na Emlyn gu so resua Bible no denneennen. Mfiase no na ogye Baasakoro nkyerɛkyerɛ no di, nanso nneɛma a osua fii Bible mu nti, afei de na ne tirim ntene no wɔ saa nkyerɛkyerɛ no ho. Bere a ɔyɛɛ Nsɛmpa no mu nhwehwɛmu no, obehui sɛ Nsɛmpa no foa ntease foforo a wabenya no so.\nNtease a Emlyn benyae no, wamma nkurɔfo anhu. Nanso n’asɔrefo a wɔwɔ Dublin no bi hyɛɛ no nsow sɛ, sɛ ɔreyɛ asɔre a, ɔmmɔ Baasakoro no so koraa. Ná onim sɛ afoforo ani rennye ntease a wabenya no ho. Enti ɔkyerɛwee sɛ: “Minim sɛ minya bue m’ano ka nea mabehu no a, mintumi ntoa m’adwuma so wɔ ha.” June afe 1702 mu no, Emlyn mfɛfo baanu kobisaa no nea enti a ɔmmɔ Baasakoro so bio wɔ ne nkyerɛkyerɛ mu. Emlyn kaa no pen sɛ onnye Baasakoro nni bio, enti ɔregyae asɔre no.\nNhoma a Emlyn kyerɛwee; ɛkyerɛɛ nea Bible aka a enti obiara ntumi nka sɛ Yesu ne Onyankopɔn Pumpuni no\nNna kakraa bi akyi no, obuu ne kɛtɛ mu fii Dublin, Ireland, kɔɔ England. Nanso edii abosome abien ne kakra no, ɔsan kɔɔ Dublin sɛ ɔrekɔtoto nneɛma na watu akɔtena London koraa. Ɔkɔɔ Dublin no, otintim nhoma bi a wɔato din An Humble Inquiry Into the Scripture-Account of Jesus Christ (Yesu Kristo Ho Asɛm a Ɛwɔ Kyerɛwnsɛm Mu—Nhwehwɛmu a Efi Komam). Otintim nhoma no de kyerɛɛ nea ama wanya ntease foforo. Ɔde Bible mu nkyerɛkyerɛmu a emu da hɔ fann mae wɔ nhoma yi mu de kyerɛɛ nea enti a obiara ntumi nka sɛ Yesu ne Onyankopɔn Pumpuni no. Ɛhyɛɛ asɔrefo a bere bi na Emlyn ne wɔn som wɔ Dublin no abufuw paa. Enti wɔsamanaa no.\nJune 14, 1703 no, wɔkyeree Emlyn de no kogyinaa Ɔhemmaa Asɛnnibea wɔ Dublin. Emlyn kaa nea esii wɔ hɔ no ho asɛm wɔ ne nhoma bi mu, na wɔato nhoma no din True Narrative of the Proceedings (Nea Ɛkɔɔ so Ankasa wɔ Asɛnni no Ase). Ɔkyerɛwee wɔ nhoma yi mu sɛ, wɔbɔɔ no sobo sɛ wɔakyerɛw nhoma bi akeka abususɛm wom, na abususɛm no bi ne sɛ Yesu Kristo ne “Nyame Agya” nyɛ pɛ. Wonnya nnii asɛm no nwiei mpo na wɔabu no fɔ dedaw. Anglikan asɔre no nkorabata a ɛwɔ Ireland no, emu asɔfo mpanyimfo baason ka atemmufo no ho na wodii Emlyn asɛm. Wɔamma wankasa mpo. Richard Levins yɛ lɔyani kukudam, na ɔka kyerɛɛ Emlyn sɛ, ‘ɔtwe ne mu tann, obedi fɔ.’ Wɔbɔɔ wɔn nkuro wiei no, Ireland Temmufo Panyin Richard Pyne ka kyerɛɛ asɛnni bagua no sɛ, sɛ wɔanhwɛ amma asɛm no ankɔ baabi a ɛsɛ sɛ ɛkɔ a, wɔnkae nhu sɛ “asɔfo mpanyimfo a wɔte asɛm no so no wɔ hɔ.” Ebia ɔkaa saa de hunahunaa asɛnni bagua no.\n“Sɛ mihu amane mpo a, mayɛ krado sɛ nea migye di sɛ ɛno ne [Onyankopɔn] ne n’anuonyam ho nokwasɛm no, ɛno na mɛka.”—Thomas Emlyn\nBere a wobuu Emlyn fɔ no, kwaadubɔfo panyin no kae sɛ anka ɔntwe nsɛm a wakeka no nsan. Emlyn ampene, enti wɔbɔɔ no ka na wɔsan kae sɛ wɔmfa no nkɔto afiase afe biako. Esiane sɛ wannya sika antua ka a wɔbɔɔ no no nti, ɔdaa afiase mfe abien. N’adamfo bi na ɔkɔkaa bi maa no ansa na wɔretew ka no so. Enti July 21, 1705 na wogyaee Emlyn. Animguase a ɔfaa mu nti na ɔkaa ne nsɛm a yɛde fii ase no. Ɔkae sɛ: “Sɛ mihu amane mpo a, mayɛ krado sɛ nea migye di sɛ ɛno ne [Onyankopɔn] ne n’anuonyam ho nokwasɛm no, ɛno na mɛka.”\nEmlyn tu kɔɔ London, na ɛhɔ na okohyiaa Bible ho ɔbenfo bi a wɔfrɛ no William Whiston. Ɔno nso tintim nhoma bi faa nea ogye di sɛ ɛyɛ Bible mu nokware ho, enti nkurɔfo tan n’ani. Ná Whiston bu Emlyn paa, enti ɔfrɛɛ Emlyn sɛ ‘onipa a odii kan twee adwene kɔɔ tete kristosom so.’\nDƐN NTI NA ƆPOO BAASAKORO NKYERƐKYERƐ NO?\nNá William Whiston ne nhomanimfo foforo a wobu no, Isaac Newton, adi kan ahu sɛ Bible no mfoa Baasakoro so sɛnea ɛwɔ Athanasius nkyerɛkyerɛ mu no. Emlyn nso behuu saa, na ɔkyerɛɛ mu sɛ: “Medwennwenee nneɛma ho kɔɔ akyiri, na misuaa Kyerɛw kronkron no nso, . . . na mibehui sɛ . . . ɛsɛ sɛ mesesa m’adwene koraa wɔ Baasakoro no ho.” Owiee n’asɛm no sɛ: “Yesu Kristo Agya ne ne Nyankopɔn no, ɔno nko ara ne Ɔteasefo Pumpuni.”\nDɛn na ɛmaa Emlyn benyaa saa adwene no? Ohuu kyerɛwnsɛm pii a ɛkyerɛ sɛ ɛsono Yesu ɛnna ɛsono N’Agya. Kyerɛwsɛm a Emlyn hui no bi ni (nea Emlyn ka faa kyerɛwsɛm no ho no, ɛno na yɛakyeakyea no no):\nYohane 17:3: “Baabiara nni hɔ a wɔka Kristo ho asɛm sɛ Onyankopɔn koro no, anaasɛ Onyame a ɔkorɔn paa a wobetumi afrɛ no Onyankopɔn koro pɛ no.” Agya no nkutoo na wɔfrɛ no “nokware Nyankopɔn koro pɛ no.”\nYohane 5:30: “Ɔba no nyɛ nea ɔno ara pɛ, mmom ɔyɛ Agya no apɛde.”\nYohane 5:26: “Agya no na ɔmaa no Nkwa.”\nEfesofo 1:3: “Wɔtaa ka Yesu Kristo ho asɛm sɛ Onyankopɔn Ba, nanso baabiara nni hɔ a wɔka Agya no ho asɛm sɛ Onyankopɔn Agya. Mmom no, wɔtaa frɛ no yɛn Awurade Yesu Agya.”\nBere a Emlyn susuw adanse a onyae no nyinaa ho wiei no, osii no pi sɛ: “Kyerɛw kronkron no mu nyinaa, wunhu baabi a wɔhyɛɛ da kaa no pɔtee sɛ Agya, Ɔba, ne Honhom Kronkron no bom yɛ onipa biako.”\nDƐN NA YESUA?\nƐnnɛ sɛ nnipa pii behu Kyerɛwsɛm no mu nokware a, wosuro sɛ wɔbɛka ho asɛm. Nanso Emlyn de, na wayɛ krado sɛ obegyina Bible mu nokwasɛm akyi pintinn. Obisae sɛ: “Sɛ obi hu nokwasɛm pefee wɔ Kyerɛw kronkron no mu na sɛ ɔka n’ano tom a, ɛnde na ɔkenkan sua yɛɛ dɛn?” Bere a Emlyn huu nokware no, wanka n’ano antom.\nEmlyn ne afoforo atwa ɛsa bi ato hɔ ama yɛn. Nea wɔyɛe no betumi aka yɛn ma yɛahu nea yɛbɛyɛ bere a nokware nti afoforo tan yɛn ani. Yɛn nso, yebetumi abisa yɛn ho sɛ, ‘Anuonyam a menya wɔ baabi a mete, ne Onyankopɔn Asɛm mu nokwasɛm a mekura mu pintinn, emu nea ɛwɔ he na ehia me paa?’\nText Baabi a wubetumi atwe nneɛma akenkan ƆWƐN-ABAN April 2014 | Mpaebɔ Ho Hia?\nAudio Baabi a wubetumi atwe nneɛma abɔ atie ƆWƐN-ABAN April 2014 | Mpaebɔ Ho Hia?


Mmara Pa No Mfaso Wɔ So\nƆwɛn-Aban—Nea Adesua Nsɛm Wom | December 1, 2001\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Sepedi Seychelles Creole Shona Silozi Slovak Slovenian Spanish Sranantongo Swahili Swedish Tatar Thai Tsonga Tswana Turkish Twi Ukrainian Urdu Vietnamese Zulu\nƐwom sɛ nkurɔfo pii susuw sɛ Yesu na ɔde Mmara Pa no mae sɛ abrabɔ ho nkyerɛkyerɛ de, nanso ɔno ankasa kae sɛ: “Me kyerɛkyerɛ nyɛ me dea, na nea ɔsomaa me no dea.”—Yohane 7:16.\nAMPA, Yesu nkyerɛkyerɛ a nea wɔbɛfrɛɛ no Mmara Pa no ka ho no fi nea ɔsomaa no, Ɔbɔadeɛ Yehowa Nyankopɔn nkyɛn.\nNa Onyankopɔn mfitiase atirimpɔw ne sɛ nnipa nyinaa ne afoforo bedi wɔ ɔkwan a wɔn ankasa pɛ sɛ wɔne wɔn di so. Ɔnam sɛnea ɔbɔɔ adesamma no so yɛɛ sɛnea wodwen afoforo ho nhwɛso a ɛsen biara: “Onyankopɔn bɔɔ onipa wɔ ne suban so, Onyankopɔn suban so na ɔbɔɔ no, ɔbarima ne ɔbea na ɔbɔɔ wɔn.” (Genesis 1:27) Eyi kyerɛ sɛ Onyankopɔn fi ɔdɔ mu de ne su horow a ɛda nsow no bi ama nnipa na wɔatumi anya asetra a asomdwoe, anigye, ne biakoyɛ, wom—daa. Sɛ wɔtete ahonim a Onyankopɔn de ama wɔn no yiye a, ɛbɛma wɔasusuw afoforo ho sɛnea wɔn ankasa pɛ sɛ afoforo yɛ wɔn no.\nSɛ adesamma nyaa mfitiase pa saa a, ɛnde dɛn na esii? Ne tiawa mu no, nnipa bɛdaa pɛsɛmenkominya su a enye adi. Nnipa pii nim Bible mu asɛm a ɛfa nea nnipa baanu a wodi kan no yɛe, sɛnea wɔakyerɛw ho asɛm wɔ Genesis ti 3 no. Bere a Satan, nea ɔsɔre tiaa Onyankopɔn trenee gyinapɛn ahorow nyinaa no daadaa Adam ne Hawa no, wofi pɛsɛminkominya mu poo Onyankopɔn tumidi na ama wɔn ankasa atumi adi wɔn ho so. Ɛnyɛ wɔn nkutoo na atuatew ne pɛsɛmenkominya no maa wohuu amane na mmom ɛde amanehunu kɛse nso brɛɛ wɔn mma a na wɔbɛwo wɔn daakye no. Ɛno ma yehu ɔhaw a efi po a wɔpo nkyerɛkyerɛ a wɔbɛfrɛɛ no Mmara Pa no mu ba no pefee. Enti “sɛnea ɛnam onipa biako so na bɔne baa wiase, na owu nam bɔne so bae no, saa na ɛyɛe na owu trɛw kaa nnipa nyinaa, efisɛ wɔn nyinaa ayɛ bɔne.”—Romafo 5:12.\nƐwom sɛ nnipa nyinaa poo Yehowa Nyankopɔn akwankyerɛ pa no de, nanso Yehowa ampo wɔn. Sɛ nhwɛso no, Yehowa de ne Mmara maa Israel man de kyerɛɛ wɔn kwan. Ɛkyerɛɛ wɔn sɛ wɔne afoforo nni wɔ sɛnea wɔn ankasa bɛpɛ sɛ wɔne wɔn bedi. Mmara no kyerɛɛ sɛnea wɔne nkoa, nyisaa, ne akunafo nni. Ɛkyerɛɛ sɛnea wonni nkurɔfo a wɔyɛ wɔn ayayade, wɔkyere wɔn, ne korɔnbɔ ho dwuma. Ahotew ho mmara maa wotumi susuw afoforo akwahosan ho. Wɔhyɛɛ nna ho mmara mpo. Yehowa kaa asɛm yi kyerɛɛ nkurɔfo no de bɔɔ ne Mmara no mmua sɛ: “Dɔ wo yɔnko sɛ wo ho,” asɛm a Yesu nso twee adwene sii so akyiri yi no. (Leviticus 19:18; Mateo 22:39, 40) Ná sɛnea Israelfo ne ahɔho a wɔabɛtra wɔn mu bedi nso ho asɛm wɔ mmara no mu. Mmara no de ahyɛde mae sɛ: “Nhyɛ ɔhɔho so, na mo ara munim ɔhɔho kra, efisɛ mo nso moayɛ ahɔho Misraim asase so pɛn.” Wɔ ɔkwan foforo so no, na ɛsɛ sɛ Israelfo no da ayamye adi kyerɛ wɔn a wɔn asɛm yɛ mmɔbɔ no.—Exodus 23:9; Leviticus 19:34; Deuteronomium 10:19.\nYehowa hyiraa ɔman no bere dodow a wodii Mmara no so no. Wɔ Dawid ne Salomo nniso ase no, ɔman no dii yiye na wonyaa anigye ne abotɔyam. Abakɔsɛm kyerɛ yɛn sɛ: “Yuda ne Israel dɔɔso sɛ mpoano anhwea dodow, wodidi na wɔnom, na wɔn ani gye. Na Yuda ne Israel traa ase dwoodwoo wɔn bobe ne wɔn borɔdoma ase mmiako mmiako.”—1 Ahene 4:20, 25.\nAwerɛhosɛm ne sɛ, ɔman no asomdwoe ne ahobammɔ no ankyɛ. Ɛwom sɛ na Israelfo no wɔ Onyankopɔn Mmara de, nanso wɔanni so; pɛsɛmenkominya amma wɔansusuw afoforo ho. Eyi ne wae a ɔman no waee no maa ankorankoro ne ɔman no nyinaa huu amane. Awiei koraa no, wɔ afe 607 A.Y.B. mu no, Yehowa maa Babilonfo sɛee Yuda aheman, Yerusalem kurow, ne asɔrefi fɛfɛ no mpo. Dɛn ntia? “Esiane sɛ moantie me nsɛm nti, hwɛ, meresoma ma wɔakɔfa benkum fam mmusua nyinaa, [Yehowa, NW] asɛm ni, ne m’akoa, Babel hene Nebukadnesar, na mede wɔn maba asase yi ne ɛsotefo so, ne amanaman yi a wɔatwa ho ahyia nyinaa so, na masɛe wɔn pasaa, na mama wɔadan ahodwiriwde ne fɛwdi ne daa amamfõ.” (Yeremia 25:8, 9) Hwɛ amanehunu kɛse a ɛtoo wɔn sɛ wɔpoo Yehowa som kronn no!\nNhwɛso a Ɛsɛ sɛ Yesuasua\nNanso, ɛnyɛ Mmara Pa no nko na Yesu Kristo kyerɛkyerɛe na mmom ɔyɛɛ nhwɛso a ɛsen biara wɔ sɛnea ɛsɛ sɛ wodi so nso ho. Ofi komam susuw afoforo yiyedi ho. (Mateo 9:36; 14:14; Luka 5:12, 13) Bere bi a Yesu duu Nain kurow mu no, ohuu ɔbea kunafo bi a na ne werɛ ahow sɛ odi santen a wɔato rekosie ne babarima koro pɛ a wawu mu. Bible kyerɛwtohɔ ka sɛ: “Awurade huu ɔbea no no, ne yam hyehyee no maa no.” (Luka 7:11-15) Sɛnea Vine’s Expository Dictionary of Old and New Testament Words kyerɛ no, asɛm “ne yam hyehyee no” no kyerɛ “sɛ biribi kanyan obi.” Ɛhaw no sɛ na ɔbea no redi yaw, na ɛkaa no ma ɔyɛɛ ade de yii ne yaw no fii hɔ. Hwɛ anigye ara a okunafo yi nyae bere a Yesu nyanee abarimaa no na “ɔde no maa ne na” no!\nAwiei koraa no, nea ɛne Onyankopɔn atirimpɔw hyia no, Yesu fii ne pɛ mu huu amane na ɔde ne nkwa too hɔ sɛ agyede na ama adesamma atumi ade wɔn ho afi bɔne ne owu nkoasom ase. Eyi yɛ Mmara Pa no a wɔde bɔ bra no ho nhwɛso a ɛkyɛn so.—Mateo 20:28; Yohane 15:13; Hebrifo 4:15.\nNkurɔfo a Wɔde Mmara Pa No Di Dwuma\nSo nkurɔfo bi wɔ yɛn bere yi mu a wɔde Mmara Pa no bɔ bra? Yiw, na ɛnyɛ bere a eye ma wɔn nko. Sɛ nhwɛso no, wɔ Nasi Germany, bere a na Wiase Ko II rekɔ so no, Yehowa Adansefo kuraa wɔn gyidi a wɔwɔ wɔ Onyankopɔn mu ne ɔdɔ ma mfɛfo nnipa mu na wɔampɛ sɛ wobebu wɔn ani agu Mmara Pa no so. Bere a ɔman no tuu wɔn ani sii Yudafo nyinaa so na wɔtan wɔn no, Adansefo no kɔɔ so de Mmara Pa no bɔɔ wɔn bra. Wɔ nneduaban ahorow mu mpo a na aduan ho ayɛ nã no, wɔkɔɔ so boaa wɔn mfɛfo, kyɛɛ wɔn nnuan kakra a na wɔwɔ no maa Yudafo ne wɔn a wɔnyɛ Yudafo a na ɛkɔm de wɔn no nyinaa. Afei nso, ɛwom sɛ Ɔman no hyɛe sɛ wɔmfa atuo nkunkum afoforo de, nanso wɔannyɛ, sɛnea na wɔmpɛ sɛ afoforo bekunkum wɔn no ara. Na ɛbɛyɛ dɛn na wɔatumi akunkum wɔn a ɛsɛ sɛ wɔdɔ wɔn sɛ wɔn ho no? Ɛnyɛ nneduaban mu nko na wɔde wɔn a wɔanyɛ saa no kogui, na mmom bebree nso wuwui.—Mateo 5:43-48.\nBere a wokenkan asɛm yi no, worenya dwuma a Mmara Pa no di so mfaso foforo. Yehowa Adansefo hu sɛ nnipa pii hu amane nnɛ a wonni anidaso ne mmoa biara. Esiane eyi nti, Adansefo no fi wɔn pɛ mu yɛ biribi de boa afoforo ma wosua anidaso ne akwankyerɛ pa a ɛwɔ Bible mu no ho ade. Ɛka wiase nyinaa nkyerɛkyerɛ adwuma a seesei wɔreyɛ no wɔ ɔkwan a ɛso bi mmae da no ho. Dɛn na afi mu aba? Nokwarem no, sɛnea wɔhyɛɛ ho nkɔm wɔ Yesaia 2:2-4 no, wɔakyerɛkyerɛ ‘nnipa pii’ a wɔboro ɔpepem asia wɔ wiase nyinaa ‘Yehowa akwan ma wɔnantew n’atempɔn so.’ Sɛnkyerɛnne kwan so no, wɔasua sɛ ‘wɔde wɔn nkrante bɛbɔ nsɔw, na wɔde wɔn mpeaw ayeyɛ nnare.’ Wɔanya asomdwoe ne ahobammɔ wɔ amanehunu mmere yi mu.\nNa Wo Nso Ɛ?\nSusuw ɛyaw ne amanehunu a aba adesamma so esiane Mmara Pa no a wɔabu ani agu so fi bere a Satan Ɔbonsam maa wɔtew atua wɔ Eden no ho kakra hwɛ. Yehowa abɔ ne tirim sɛ ɔbɛsesa tebea no nnansa yi ara. Ɔkwan bɛn so? “Eyi nti na Onyankopɔn ba no beyii ne ho adi sɛ ɔbɛsɛe ɔbonsam nnwuma.” (1 Yohane 3:8) Eyi bɛba wɔ Onyankopɔn Ahenni nniso ase wɔ Yesu Kristo nyansafo a ɔkyerɛkyerɛɛ Mmara Pa no na ɔde bɔɔ ne bra no akwankyerɛ ase.—Nnwom 37:9-11; Daniel 2:44.\nƆhene Dawid a ɔtraa ase tete Israel no kae sɛ: “Mayɛ abofra, na afei mabɔ akora, nanso minhuu onipa trenee a wɔapa no anaasɛ n’asefo srɛ aduan. Ohu mmɔbɔ daa, na ɔde fɛm, na n’asefo nso yɛ nhyira.” (Dwom 37:25, 26) So wunnye ntom sɛ ɛnnɛ nkurɔfo pii didi afoforo ho sen sɛ ‘wɔbɛyɛ wɔn ayɛ’? Ɛda adi sɛ Mmara Pa no a wɔde bɔ bra no de nokware asomdwoe ne ahotɔ ba efisɛ ɛma obi tumi nya nhyira nnɛ ne daakye wɔ Onyankopɔn Ahenni mu. Onyankopɔn Ahenni beyi pɛsɛmenkominya ne abɔnefosɛm nyinaa afi asase so na ɛde nhyehyɛe foforo a efi Nyankopɔn asi adesamma nhyehyɛe a aporɔw a ɛwɔ hɔ nnɛ no ananmu. Afei nnipa nyinaa de Mmara Pa no bɛbɔ wɔn bra.—Nnwom 29:11; 2 Petro 3:13.\n[Mfonini ahorow wɔ kratafa 4, 5]\nƐnyɛ sɛ Yesu kyerɛkyerɛɛ Mmara Pa no nko na mmom ɔyɛɛ ho nhwɛso a ɛsen biara de dii dwuma nso\nMmara Pa no a wɔde bɔ bra no de nokware asomdwoe ne ahotɔ ba\nShare Share Mmara Pa No Mfaso Wɔ So\nw01 12/1 kr. 4-7\nMmara Pa No—Amansan Nkyerɛkyerɛ\n“Ɛnyɛ Ne Nɔma Ni”\nWubetumi Akwati Honhom Mu Komayare\nNya Koma A Esuro Yehowa\nSuro Yehowa Na Di Ne Mmara Nsɛm So\nYehowa Nsato A Yebegye Atom No De Mfaso Pii Ba\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM December 1, 2001\nShare Share ƆWƐN-ABAN—NEA ADESUA NSƐM WOM December 1, 2001\nƆWƐN-ABAN—NEA ADESUA NSƐM WOM December 1, 2001